﻿၂ ကရံၣ်သူး 2 Corinthians 1

1 ယ့ၣ်ၡူးခရံာ် အတၢ်မၢဖိ ဖဲဒၣ်ယွၤအသး, ယၤ, စီၤပီလူး, ဒီးဒီပုၢ်ဝဲၢ် စီၤတံၤမသ့း, စံးဘၣ် ယွၤအတၢ်အိၣ်ဖှိၣ် လၢအအိၣ် လၢကရံၣ်သူး အပူၤ, ဒီး ကယဲၢ် ပှၤစီဆှံ ခဲလၢာ် လၢအအိၣ် လၢအဃါယၤ ဒီကီၢ်ညါန့ၣ်, 2 မ်တၢ်ဘျုးတၢ်ဖှိၣ်, ဒီးတၢ်ဃူတၢ်ဖိး လၢပပၢ်ယွၤ, ဒီးကစၢ် ယ့ၣ်ၡူးခရံာ် အအိၣ်န့ၣ်ဘၣ်သု တက့ၢ်. 3 ယွၤပကစၢ် ယ့ၣ်ၡူးခရံာ် အပၢ်, တၢ်သးကညီၤအပၢ်, ဒီးတၢ်မၤမုာ်ခဲလၢာ် အကစၢ်, မ်အဘၣ် တၢ်စံးထီၣ်ပတြၢၤ အီၤတက့ၢ်. 4 အဝဲဒၣ် မၤမုာ်ထီၣ် ပှၤလၢပတၢ်နးတၢ်ဖှီၣ်ခဲလၢာ် အပူၤ, ဒ်သိး ပကမၤမုာ်ထီၣ် ပှၤလၢအဘၣ် တၢ်နးတၢ်ဖှီၣ် တမံၤမံၤ, လၢတၢ်မုာ် လၢယွၤမၤမုာ် ပသးန့ၣ်လီၤ. 5 အဂ့ၢ်ဒ်အံၤ, ဒ်ခရံာ် အတၢ်နးတၢ်ဖှီၣ် အါဝဲဂီၢ်ဝဲ လၢပပူၤ အသိးန့ၣ်, တၢ်မၤမုာ်ထီၣ် ပှၤလၢခရံာ် အဃိ, အါဝဲဂီၢ်ဝဲ ဒ်န့ၣ် အသိးလီၤ. 6 ဒီးပမ့ၢ်ဘၣ် တၢ်နးတၢ်ဖှီၣ်ဒီး, မ့ၢ်တၢ်မၤမုာ်ထီၣ်က့ၤ သု, ဒီးတၢ်အုၣ်က့ၤခီၣ်က့ၤ သုဂီၢ်, ဒီးပမ့ၢ်ဘၣ် တၢ်မၤမုာ်ထီၣ်က့ၤပှၤဒီး, မ့ၢ်တၢ်မၤမုာ်ထီၣ်က့ၤ လၢအကဲထီၣ်ဝဲ လၢသုဝံသးစူၤ တၢ်နးတၢ်ဖှီၣ် တမံၤဃီ လၢပဘၣ်ပဝဲ စ့ၢ်ကီး န့ၣ်လီၤ. ဒီးပတၢ်မုၢ်လၢ် လၢသုဂီၢ်န့ၣ် အိၣ်ဂၢၢ်ဆိးကျၢၤလီၤ. 7 အဂ့ၢ်ဒ်အံၤ, ပသ့ၣ်ညါ, ဒ်သုဘၣ်ဃးဒီး တၢ်နးတၢ်ဖှီၣ် အသိးန့ၣ်, သုဘၣ်ဃးစ့ၢ်ကီးဒီး တၢ်မၤမုာ်ထီၣ်က့ၤန့ၣ်လီၤ. 8 အဂ့ၢ်ဒ်အံၤ, ပုၢ်သ့ၣ်ဝဲၢ်သ့ၣ်ဧၢ, ပသး တအိၣ်ဘၣ် လၢသုတသ့ၣ်ညါဘၣ် တၢ်နးတၢ်ဖှီၣ် လၢအဘၣ် ပှၤလၢအၤစံ, လၢပဘၣ် တၢ်နးကဲၣ်ဆိး တုၤပဒိးတကဲဘၣ်, တုၤဒၣ်လဲာ် ပတမုၢ်လၢ်လၢၤဘၣ် လၢပကမူဘၣ်. 9 မ့မ့ၢ်ပအိၣ်ဒီး တၢ်စံၣ်ညီၣ်သံ ပှၤလၢပပူၤဒၣ်ပဝဲ, ဒ်သိး ပသုတနာ်လီၤပသး တဂ့ၤ, မ့ၢ်ယွၤ, လၢအမၤဂဲၤဆၢထၢၣ်က့ၤ ပှၤသံန့ၣ်လီၤ. 10 အဝဲဒၣ် ထုးထီၣ် ပှၤ လၢတၢ်သံဆူၣ်ပှဲၤန့ၣ်, ဒီးခဲကနံၣ်အံၤ ထုးထီၣ် ပှၤ, ဒီးမ့ၢ်သုမၤစၢၤဃုာ် စ့ၢ်ကီး လၢတၢ်ထုကဖၣ် အဃိ ဒီး, ပမုၢ်လၢ် လၢအကထုးထီၣ်ဒံးပှၤ, 11 ဒ်သိး ပဘၣ်ဘျုးဘၣ်ဖှိၣ် လၢပှၤအါဂၤ အဃိဒီး, ပှၤအါဂၤ ကစံးထီၣ်ပတြၢၤ တၢ်အဘျုးအဖှိၣ် လၢပဃိလီၤ. 12 အဂ့ၢ်ဒ်အံၤ, ပပာ်ပသး ကဖၢလၢ အလီၢ်မ့ၢ်အအံၤ, ပသးလၢအသ့ၣ်ညါဒၣ်တၢ်န့ၣ်, အုၣ်အသး လၢပမၤတၢ် လၢဟီၣ်ခိၣ်ချၢ, ဒီးအါတက့ၢ် လၢသုဂီၢ် မ့ၢ်လၢတၢ်စီဆှံ ဒီးတၢ်တီတၢ်လိၤ ဘၣ်ဃးဒီး ယွၤအပူၤ, တမ့ၢ်ဘၣ် လၢတၢ်ကူၣ်သ့ ဘၣ်ဃးဒီး တၢ်ဖံးတၢ်ညၣ်ဘၣ်, မ့ၢ် လၢယွၤအဘျုးအဖှိၣ်လီၤ. 13 အဂ့ၢ်ဒ်အံၤ, ပကွဲးန့ၢ်သုထဲ တၢ်တဖၣ် လၢသုဖး, ဒီးသုအၢၣ်လီၤအီလီၤ, ဒီးယမုၢ်လၢ် လၢသုကအၢၣ်လီၤ တုၤအကတၢၢ်န့ၣ်လီၤ. 14 ဒ်န့ၣ် သိးစ့ၢ်ကီး, သုအၢၣ်လီၤအီလီၤတ့ၢ်တနီၤ လၢပမ့ၢ်သု ပာ်သုသး ကဖၢလၢအလီၢ်, ဒ်သုမ့ၢ်စ့ၢ်ကီး လၢပတၢ်အသိး, လၢကစၢ် ယ့ၣ်ၡူးခရံာ် အမုၢ်တနံၤန့ၣ်လီၤ. 15 ဒီးလၢတၢ်နာ်အံၤအပူၤ ယပာ်လီၤယသး လၢယကလဲၤဆိတက့ၢ်ဆူ သုအိၣ်, ဒ်သိး သုကန့ၢ်ဘၣ် တၢ်ဘျုး ခံဘျီတဘျီလီၤ. 16 ဒီးယကလဲၤပူၤကွံာ်သုဆူ မၤက့းဒနံ, ဒီးယကဟဲက့ၤကဒါ လၢမၤက့းဒနံဆူ သုအိၣ်, ဒီး သုကဆှၢယၤ လၢညါဆူ ကီၢ်ယူဒၤလီၤ. 17 မၤသးဒ်န့ၣ် ဒီး, ယသးအိၣ်ဒ်န့ၣ်, မ့ၢ်ယမၤမှံတၢ်န့ၣ် ဧါ. တၢ် လၢယတိာ်န့ၣ်, မ့ၢ်ယတိာ် ဒ်တၢ်ဖံးတၢ်ညၣ် အသိး, ဒ်သိး တၢ်မ့ၢ်လီၤမ့ၢ်လီၤ, ဒီးတၢ်တမ့ၢ်ဘၣ် တမ့ၢ်ဘၣ်န့ၣ်, ကအိၣ်ဒီးယၤန့ၣ် ဧါ. 18 ဘၣ်ဆၣ်ဒီး, ဒ်ယွၤမၤအကလုၢ်တီ အသိးန့ၣ်, ပကတိၤတၢ် ဒီးသုတမ့ၢ်ဘၣ်, တၢ်မ့ၢ် ဒီးတၢ်တမ့ၢ်ဘၣ်န့ၣ်ဘၣ်. 19 အဂ့ၢ်ဒ်အံၤ, ယွၤအဖိခွါ ယ့ၣ်ၡူးခရံာ်, လၢပဝဲဒၣ်, ယၤဒီးစီၤစံၤလဝ့နုၤ, ဒီးစီၤတံၤမသ့း, စံၣ်တဲၤတဲလီၤအီၤ လၢသုကျါ, တကဲထီၣ်တၢ် မ့ၢ်ဒီးတၢ်တမ့ၢ်ဘၣ်န့ၣ်ဘၣ်. မ့ၢ်တၢ်မ့ၢ်ကဲထီၣ်လံ လၢအဝဲဒၣ် အပူၤလီၤ. 20 အဂ့ၢ်ဒ်အံၤ, ဖဲဒၣ် ယွၤ စံးပာ် တၢ်တဖၣ်, မ့ၢ်တၢ်မ့ၢ် လၢအဝဲဒၣ်အပူၤ, သတးဒီး, မ့ၢ်စ့ၢ်ကီးအၤမ့ၣ် လၢအဝဲဒၣ် အဃိ, လၢယွၤအလၤကပီၤ အဂီၢ် လၢပဝဲဒၣ် အဃိလီၤ. 21 ဒီးပှၤလၢအမၤအိၣ်စံာ်အိၣ် ကျၢၤပှၤ ဒီးသု လၢခရံာ်အပူၤ, ဒီးဖှူပှၤန့ၣ်, မ့ၢ်ယွၤ, 22 လၢအစဲဃာ်ပနီၣ် ပှၤ, ဒီးဟ့ၣ်လီၤ သးအတၢ်ဟ့ၣ်ကီၤ လၢပသးကံၢ်ပူၤလီၤ. 23 ဒီးယကိးထီၣ်ယွၤ ဒ်သိး အကအုၣ်အသး လၢယသး အဖီခိၣ်, လၢယသးလီသု အဃိဒီး, ယတဟဲဒံးဘၣ် ဆူ ကရံၣ်သူးဘၣ်လီၤ. 24 တမ့ၢ်ဘၣ် လၢပကဲကစၢ် လၢသု တၢ်နာ်အဖီခိၣ်ဘၣ်, မ့ၢ်ပမ့ၢ် ပှၤမၤစၢၤ သုသးခုတၢ်လီၤ. အဂ့ၢ်ဒ်အံၤ, သုအိၣ်ဆၢထၢၣ် လၢတၢ်နာ်လီၤ.


၂ ကရံၣ်သူး 2 Corinthians 2

1 ဒီးယကစၢ်ဒၣ်ယဲအဂီၢ် ယစံၣ်ညီၣ် တၢ်အံၤ လၢယတလဲၤကဒီးဆူ သုအိၣ်, လၢတၢ်သူၣ်အုးသးအုးဘၣ်, 2 အဂ့ၢ်ဒ်အံၤ, ယမ့ၢ်မၤသးအုးသုဒီး, မ့တမ့ၢ်ဘၣ် ပှၤလၢယမၤသးအုးအီၤ ဒီး, မ့ၢ်မတၤ ကမၤသးခုယၤ တဂၤလဲၣ်, 3 ဒီးယနာ်သုခဲလၢာ်, လၢယသးခုတၢ်န့ၣ်မ့ၢ် သုဝဲသ့ၣ်ခဲလၢာ် လၢသးခုတၢ် သတးဒီး, ဒ်သိး တုၤယဟဲဒီး, ပှၤလၢအဂ့ၤမၤသးခုယၤ, သုတမၤသးအုးယၤ တဂ့ၤဒီး, ယကွဲးတ့ၢ် တၢ်အံၤတမံၤလီၤ. 4 အဂ့ၢ်ဒ်အံၤ, ယကွဲးန့ၢ်တ့ၢ်သု လၢယသူၣ်ကိၢ်သးဂီၤ, ဒီးသူၣ်အုးသးအုး နးနးကလဲာ်, အိၣ်ဒီးမဲာ်ထံမဲာ်နိ လၢအအါ, ဒ်သိး သုကသးအုး တမ့ၢ်ဘၣ်, မ့ၢ်ဒ်သိး သုကသ့ၣ်ညါ လၢယအဲၣ်သု အါဒိၣ်မး အဂ့ၢ်လီၤ. 5 ဘၣ်ဆၣ်ဒီး ပှၤတဂၤ မ့ၢ်ဒုးအိၣ်ထီၣ်လံ တၢ်သးအုးလံ ဒီး, မ့ၢ်အမၤသးအုးယၤ ထဲတနီၤ, ဒ်သိး ယသုတပာ် တၢ်ဃၢ ဒိၣ်ကဲၣ်ဆိး လၢသုဝဲခဲလၢာ် အလိၤ တဂ့ၤ လီၤ. 6 ပှၤဒ်န့ၣ်သိးတဂၤ အတၢ်ဒဲးဘး လၢပှၤအါဂၤ ဟ့ၣ်ဝဲန့ၣ်, အါလံ လၢအဂီၢ်လံ. 7 အခိၣ်တလိာ်, ဒ်သိး ပှၤဒ်န့ၣ်အသိး အသုတလီၤဘျၢ လၢတၢ်သးအုးဒိၣ် ကဲၣ်ဆိးတဂ့ၤဒီး, သုပျၢ် အတၢ်ကမၣ်, ဒီးမၤမုာ်က့ၤအီၤန့ၣ်, ဂ့ၤဒၣ်တၢ် တက့ၢ်လီၤ. 8 မၤသးဒ်န့ၣ်ဒီး, ယဃ့ကညးသု လၢသုကမၤဂၢၢ်မၤကျၢၤ တၢ်အဲၣ်တၢ်ကွံ လၢအီၤလီၤ. 9 အဂ့ၢ်ဒ်အံၤ, လၢတၢ်ခဲလၢာ်န့ၣ်, မ့ၢ်သုကဒိကနၣ် တဒိကနၣ်လဲၣ်န့ၣ်, ဒ်သိး ယကသ့ၣ်ညါ လၢတၢ်မၤကွၢ် သုအဃိဒီး, ယကွဲးတၢ်န့ၣ်လီၤ. 10 ဒီးပှၤလၢသုပျၢ် အတၢ်တမံၤမံၤဒီး, ယပျၢ်စ့ၢ်ကီး ယဲလီၤ. အဂ့ၢ်ဒ်အံၤ, ယမ့ၢ် ပျၢ် တၢ်တမံၤမံၤဒီး, ယပျၢ်တၢ် လၢသုဃိ, လၢခရံာ် အမဲာ်ညါ, 11 ဒ်သိး မုၣ်ကီၤလံၢ် သုတမၤန့ၢ်အလီၢ် လၢပဖီခိၣ် တဂ့ၤလီၤ. အဂ့ၢ်ဒ်အံၤ, ပသ့ၣ်ညါ အတၢ်ကူၣ်တၢ်ဖးလီၤ. 12 ဒီးတုၤ ယဟဲဆူ တြိၤအါ လၢခရံာ် အတၢ်သးခုကစီၣ် အဂီၢ်ဒီး, 13 တၢ်အိးထီၣ်န့ၢ်ယၤ လၢတြဲၤတဘ့ၣ် လၢကစၢ်အပူၤ ဘၣ်ဆၣ်ဒီး, မ့ၢ်ယတထံၣ်န့ၢ်ဘၣ် ယဒီပုၢ်ဝဲၢ် စီၤတံတူး ဘၣ်ဒီး, ယသးတမုာ်ဘၣ်. ဒီးယဟးဖးဒီးအီၤ ဒီးယလဲၤဆူ မၤက့းဒနံလီၤ. 14 ဒီးယွၤ လၢအဒုးနဲၣ်ဖျါထီၣ် အတၢ်မၤနၢၤပှၤ လၢခရံာ်အပူၤ တဘိယူၢ်ဃီ, ဒီး လီၣ်ဖျါထီၣ် အတၢ်သ့ၣ်ညါ အတၢ်နၢမူ ကိးပူၤဒဲး လၢပစုပူၤန့ၣ်, မ်ပှၤစံးထီၣ်ပတြၢၤ အဘျုးအဖှိၣ် တက့ၢ်. 15 အဂ့ၢ်ဒ်အံၤ, လၢပှၤလၢအတုၤ လၢတၢ်အုၣ်က့ၤခီၣ်က့ၤ အဂီၢ်, ဒီးလၢပှၤလၢအတုၤ လၢတၢ်ဟးဂီၤအဂီၢ်, ပမ့ၢ် ခရံာ် အတၢ်နၢမူ လၢယွၤအမဲာ်ညါလီၤ. 16 လၢပှၤအံၤ အဂီၢ်ပမ့ၢ် တၢ်သံ အနၢမူဆူ တၢ်သံလီၤ. မ့မ့ၢ်လၢအဝဲသ့ၣ် အဂီၢ်, ပမ့ၢ် တၢ်မူ အနၢမူဆူ တၢ်မူလီၤ. ဒီးလၢတၢ်အံၤအဂီၢ်, မ့ၢ်မတၤ မၤတၢ်သ့ တဂၤလဲၣ်. 17 အဂ့ၢ်ဒ်အံၤ, ပဝဲဒၣ်အံၤ, ပတဒ်သိးဘၣ်ဒီး ပှၤအါဂၤ လၢအမၤကျီၣ်ကျဲ ယွၤအကလုၢ် အကထါ အသိးဘၣ်. မ့မ့ၢ် ဒ်ပှၤအတီအလိၤ, ဒ်ပှၤလၢအဘၣ်ဃးဒီးယွၤ အသိးဒီး, ပစံၣ်တဲၤတဲလီၤတၢ် လၢခရံာ်အပူၤ, လၢယွၤအမဲာ်ညါလီၤ.


၂ ကရံၣ်သူး 2 Corinthians 3

1 မ့ၢ်ပမၤထီၣ်သီကဒီး တၢ်စံးထီၣ်ပတြၢၤ လီၤက့ၤပသးန့ၣ် ဧါ. မ့ၢ်ပန့ၢ်လံာ်တူၢ်လိာ်တၢ်, ဒ်ပှၤတနီၤနီၤ အသိး ဆူ သုအိၣ်မ့ၢ်ဂ့ၤ, လံာ်တူၢ်လိာ်တၢ် လၢသုအိၣ်မ့ၢ်ဂ့ၤ, အလီၢ်အိၣ်ဧါ. 2 သုဝဲသ့ၣ်, သုမ့ၢ်ပလံာ်ကွဲးအသး လၢပသးအလိၤ, ဒီးပှၤကညီ သ့ၣ်ညါဝဲ ဒီးဖးဝဲခဲလၢာ် လီၤ. 3 သုအိၣ်ဖျါ လၢသုမ့ၢ် ခရံာ်အလံာ် လၢပမၤအီၤ, အိၣ်ကွဲးအသး လၢကသံၣ်ထံ တမ့ၢ်ဘၣ်, မ့ၢ်လၢယွၤ လၢအမူဝဲ တဂၤန့ၣ် အသး, လၢလၢၢ်ဘ့ၣ်ဘၣ် အလိၤ တမ့ၢ်ဘၣ်, မ့ၢ်လၢသးအဖံးအညၣ် ဘ့ၣ်ဘၣ်အလိၤ လီၤ. 4 ဒီးပအိၣ်ဒီး တၢ်နာ်ယွၤ ဒ်န့ၣ် လၢခရံာ် အဃိလီၤ. 5 တမ့ၢ်ဘၣ်ပသ့တၢ် လၢပကစၢ်ဒၣ်ပဝဲ လၢပကကူၣ် တၢ်တမံၤမံၤ ဒ်လၢပကစၢ်ဒၣ်ပဝဲ အသိးဘၣ်. မ့မ့ၢ်ပသ့တၢ်န့ၣ်မ့ၢ် လၢယွၤလီၤ. 6 ဒီးအဝဲဒၣ် မၤသ့ထီၣ် ပှၤ, ဒ်သိး ပကကဲထီၣ် တၢ်အၢၣ်လီၤအီလီၤအသီ အခ့အပှၤ ဘၣ်ဃးဒီး လံာ်ဖျၢၣ် တမ့ၢ်ဘၣ်, မ့ၢ်အဘၣ်ဃးဒီး သးလီၤ. အဂ့ၢ်ဒ်အံၤ, လံာ်ဖျၢၣ် မၤသံတၢ်, မ့မ့ၢ်သးန့ၣ် မၤမူတၢ် လီၤ. 7 ဘၣ်ဆၣ်ဒီး တၢ်မၤလိာ် ဘၣ်ဃးဒီး တၢ်သံ, ကွဲးအသး လၢလၢၢ်အလိၤ, မ့ၢ်အိၣ်ဒီး အလၤအကပီၤ တုၤဒၣ်လဲာ် ပှၤအံၣ်စရ့လးဖိ ကွၢ်ထံကွၢ်ဆး စီၤမိၤၡ့ အမဲာ် တကဲဘၣ် လၢအမၤအလၤကပီၤ လၢအကဟါမၢ်တ့ၢ်ဝဲ အဃိ ဒီး, 8 တၢ်မၤလိာ် ဘၣ်ဃးဒီး သး ကအိၣ် အလၤအကပီၤ ဒိၣ်န့ၢ် အန့ၣ် တက့ၢ်, တမ့ၢ်ဘၣ်ဧါ. 9 အဂ့ၢ်ဒ်အံၤ, တၢ်မၤလိာ် ဘၣ်ဃးဒီး တၢ်စံၣ်ညီၣ်ဃၣ် မ့ၢ်အိၣ်ဒီး အလၤအကပီၤဒီး, တၢ်မၤလိာ် ဘၣ်ဃးဒီး တၢ်တီတၢ်လိၤ, အလၤအကပီၤအိၣ် ဒိၣ်န့ၢ် အါန့ၢ် အန့ၣ် တက့ၢ်လီၤ. 10 အဂ့ၢ်ဒ်အံၤ, တၢ်လၢအအိၣ်တ့ၢ် ဒီးအလၤကပီၤန့ၣ်, အလၤကပီၤ တအိၣ်လၢၤဘၣ်, လၢတၢ်အိၣ်ဒီး အလၤကပီၤ ဒိၣ်ဝဲန့ၣ် အဃိလီၤ. 11 အဂ့ၢ်ဒ်အံၤ, တၢ်လၢအဟါမၢ်မ့ၢ် အိၣ်ဒီး အလၤကပီၤဒီး, တၢ် လၢအအိၣ်ဝဲဆိးဝဲန့ၣ်, အိၣ်ဒီး အလၤကပီၤ ဒိၣ်န့ၢ် အါန့ၢ် အန့ၣ် တက့ၢ်လီၤ. 12 မၤသးဒ်န့ၣ်ဒီး ပအိၣ်ဒီး တၢ်မုၢ်လၢ် ထဲထဲအံၤဒီး, ပကတိၤတၢ် လၢတၢ်အိၣ်ဖျါဖးဒိၣ်လီၤ. 13 ဒီးတမ့ၢ်ဘၣ် ဒ်စီၤမိၤၡ့ လၢအကျၢၢ်ဘၢထီၣ် အမဲာ်, ဒ်သိး ပှၤအံၣ်စရ့လးဖိ သုတကွၢ်ထံတၢ် လၢအဟါမၢ်န့ၣ် အကတၢၢ် တဂ့ၤ, အသိးဘၣ်, 14 ဘၣ်ဆၣ်ဒီး အဝဲသ့ၣ် အသး သ့ၣ်ညါ နၢ်ပၢၢ်တၢ်န့ၣ်, ကိၤထီၣ်လီၤ. အဂ့ၢ်ဒ်အံၤ, တုၤ မုၢ်မဆါ တနံၤအံၤ, လၢပှၤဖးလံာ် တၢ်အၢၣ်လီၤအီလီၤ လီၢ်လံၤန့ၣ် ဒီး, နီၣ်ကျၢၢ်ဘၢမဲာ်အံၤ, အိၣ်ဒၣ်တၢ်, ဒီးတအိၣ်ဖျါထီၣ်ဘၣ် လၢတၢ်အံၤ လၢထီၣ်ပှဲၤထီၣ် လၢခရံာ်အပူၤဘၣ်. 15 ဘၣ်ဆၣ်ဒီး တုၤ မုၢ်မဆါ တနံၤအံၤ, တုၤပှၤဖး စီၤမိၤၡ့ဒီး, နီၣ်ကျၢၢ်ဘၢမဲာ်န့ၣ် အိၣ်လၢအသး အလိၤ လီၤ. 16 ဘၣ်ဆၣ်ဒီး တုၤမ့ၢ်အဃၣ်က့ၤအသးဆူ ကစၢ်အအိၣ်ဒီး, တၢ်ဟံးထီၣ်ကွံာ် နီၣ်ကျၢၢ်ဘၢမဲာ်န့ၣ်လီၤ. 17 ဒီးကစၢ် မ့ၢ်သးန့ၣ်, ဒီးဖဲဒၣ် ကစၢ်အသး အိၣ်ဝဲန့ၣ်, တၢ်ထူၣ်ဖျဲး အိၣ်ဝဲလီၤ. 18 မ့မ့ၢ်ပဝဲဒၣ် ခဲလၢာ်အံၤ, ပမဲာ် တကျၢၢ်ဘၢဘၣ်ဒီး, ပကွၢ် ကစၢ်အလၤကပီၤ ဒ်လၢမဲာ်ထံကလၤ အပူၤ အသိး သတးဒီး, ပဘၣ်တၢ်လဲလိာ်ပသးဆူ တၢ်အက့ၢ်အဂီၤ တမံၤဃီအံၤ, လၢတၢ်လၤကပီၤဆူ တၢ်လၤကပီၤ, ဒ်လၢကစၢ်အသး အသိးန့ၣ်လီၤ.


၂ ကရံၣ်သူး 2 Corinthians 4

1 မၤသးဒ်န့ၣ်ဒီး ပအိၣ်ဒီး တၢ်မၤအံၤဒီး, ဒ်ပဘၣ် တၢ်သးကညီၤ အသိး, ပတလီၤဘှံးဘၣ်. 2 မ့ၢ်ပညိကွံာ် တၢ်ခူသူၣ် ဘၣ်ဃးဒီး တၢ်မဲာ်ဆှး, ဒီးပတလဲၤဘၣ် လၢတၢ်လီတၢ်ဝ့ၤဘၣ်, ဒီးပတကျီၣ်ကျဲဘၣ် ယွၤအကလုၢ် အကထါဘၣ်. မ့မ့ၢ်ပာ်ဖျါထီၣ် တၢ်မ့ၢ်တၢ်တီ သတးဒီး, ပ ဒုးဘၣ် ကယဲၢ် ပှၤကညီအသး လၢအသ့ၣ်ညါဒၣ်တၢ် လၢပှၤ, လၢယွၤအမဲာ်ညါလီၤ. 3 ဘၣ်ဆၣ်ဒီး ပတၢ်သးခုအကစီၣ် မ့ၢ်အိၣ်ကျၢၢ်ဘၢဒီး, မ့ၢ်အအိၣ်ကျၢၢ်ဘၢ လၢပှၤတုၤတၢ်ဟးဂီၤတဖၣ် အမဲာ်ညါလီၤ. 4 လၢအဝဲသ့ၣ် အပူၤ ဟီၣ်ခိၣ်အကစၢ် မၤခံး ပှၤလၢအတစူၢ်တနာ်ဘၣ် အသး, ဒ်သိး ခရံာ် လၢအမ့ၢ် ယွၤအက့ၢ်အဂီၤ တဂၤန့ၣ် အလၤကပီၤ, အတၢ်သးခုအကစီၣ် အတၢ်ကပီၤ, သုတကပီၤထီၣ်ဘၣ်အီၤ တဂ့ၤလီၤ. 5 အဂ့ၢ်ဒ်အံၤ, ပတစံၣ်တဲၤတဲလီၤ ပကစၢ်ဒၣ်ပဝဲဘၣ်, မ့ၢ်ကစၢ် ယ့ၣ်ၡူးခရံာ်, ဒီးပကစၢ်ဒၣ်ပဝဲ လၢသုခ့သုပှၤ လၢယ့ၣ်ၡူး အဃိလီၤ. 6 အဂ့ၢ်ဒ်အံၤ, ယွၤလၢအစံးကဲထီၣ် တၢ်ကပီၤ လၢတၢ်ခံး အပူၤတဂၤန့ၣ် ကပီၤထီၣ် လၢပသးကံၢ်ပူၤ, လၢတၢ်ကပီၤ ဘၣ်ဃးဒီး တၢ်သ့ၣ်ညါယွၤအလၤကပီၤ, လၢအကဲၤကပီၤ လၢယ့ၣ်ၡူးအမဲာ် အလိၤ အဃိလီၤ. 7 ဘၣ်ဆၣ်ဒီး ပအိၣ်ဒီး တၢ်လုၢ်ဒိၣ်ပှ့ၤဒိၣ်အံၤ, လၢသပၢၤ ဟီၣ်ခိၣ်အပူၤ, ဒ်သိး အစိအကမီၤ ဒိၣ်ကဲၣ်ဆိးအံၤ, ကဘၣ်ဃးဒီးယွၤ, ဒီးတမ့ၢ်ဘၣ် ပှၤဘၣ်လီၤ. 8 တၢ်မၤတံာ်တာ်ပှၤ လၢတၢ်ကိးမံၤဒဲး ဘၣ်ဆၣ်ဒီး, တၢ်ဆီၣ်အံၣ်လီၤပတၢ် တမ့ၢ်ဘၣ်. ပကမၤ ဒ်လဲၣ် ပကူၣ်တဘၣ်ဘၣ်, မ့မ့ၢ် ပတၢ်မုၢ်လၢ် တဟါမၢ်ဘၣ်. 9 တၢ်မၤအၢမၤနးပှၤ ဘၣ်ဆၣ်ဒီး, တၢ်တလဲၤသဒၣ်ဘၣ်ပှၤဘၣ်. တၢ်မၤလီၤဃံၤပှၤ ဘၣ်ဆၣ်ဒီး, ပတဟးဂီၤဘၣ်. 10 ပစိာ်ယ့ၣ်ၡူး အတၢ်ဒိးသံအသး လၢပနီၢ်ခိ တဘိယူၢ်ဃီ, ဒ်သိး ယ့ၣ်ၡူး အတၢ်မူ ကအိၣ်ဖျါထီၣ် စ့ၢ်ကီး လၢပနီၢ်ခိလီၤ. 11 အဂ့ၢ်ဒ်အံၤ, ပှၤလၢအမူပဝဲဒၣ်အံၤ, ပဘၣ် တၢ်ဟ့ၣ်လီၤပှၤ ဆူ တၢ်သံ, လၢယ့ၣ်ၡူး အဃိ တဘိယူၢ်ဃီ, ဒ်သိး ယ့ၣ်ၡူး အတၢ်မူ ကအိၣ်ဖျါထီၣ် လၢပဖံးပညၣ် လၢအသံသ့အံၤ အပူၤလီၤ. 12 မၤသးဒ်န့ၣ်ဒီး တၢ်သံန့ၣ် မၤတၢ် လၢပပူၤ, မ့မ့ၢ် တၢ်မူန့ၣ် လၢသုပူၤလီၤ. 13 ပအိၣ်ဒီး တၢ်နာ်အသး တမံၤဃီ ဒ်တၢ်ကွဲးအသး အသိး, ယနာ်တၢ် သတးဒီး, ယကတိၤတၢ်လီၤ. ဒီးပဝဲဒၣ်အံၤ, ပနာ်တၢ် သတးဒီး, ပကတိၤ တၢ်စ့ၢ်ကီး လီၤ. 14 အဂ့ၢ်ဒ်အံၤ, ပသ့ၣ်ညါ လၢပှၤလၢအဒုးဂဲၤဆၢထၢၣ်က့ၤ ကစၢ်ယ့ၣ်ၡူး, ကဒုးဂဲၤဆၢထၢၣ်က့ၤ ပှၤစ့ၢ်ကီး ဒီးယ့ၣ်ၡူး, ဒီးကပာ် ပှၤ ဒီးသု လၢအမဲာ်ညါလီၤ. 15 အဂ့ၢ်ဒ်အံၤ, တၢ်ခဲလၢာ် မ့ၢ်လၢသုဂီၢ်, ဒ်သိး တၢ်အဘျုးအဖှိၣ် လၢအအါထီၣ် လၢပှၤအါဂၤ အဃိ, ကဒုးအါထီၣ် တၢ်စံးထီၣ်ပတြၢၤ တၢ်အဘျုးအဖှိၣ် လၢယွၤအလၤကပီၤ အဂီၢ်လီၤ. 16 မၤသးဒ်န့ၣ်ဒီး ပတလီၤဘှံးဘၣ်. ပနီၢ်လၢခိအံၤ မ့ၢ်ဟးဂီၤ ဘၣ်ဆၣ်ဒီး, ပနီၢ်လၢညါန့ၣ် ဘၣ် တၢ်မၤထီၣ်က့ၤ အီၤ တနံၤဘၣ်တနံၤလီၤ. 17 အဂ့ၢ်ဒ်အံၤ, တၢ်နးတၢ်ဖှီၣ် ဘၣ်ပှၤဘီၣ်သလီၣ်, လၢအအိၣ် တစိၢ်ဖိအံၤ, မၤန့ၢ် ပှၤ လၢတၢ်လၤတၢ်ကပီၤ အထူအယိာ် လၢအအါန့ၢ် ဃၢန့ၢ် ဒိၣ်ဒိၣ်ကလဲာ် တက့ၢ်လီၤ. 18 အဂ့ၢ်ဒ်အံၤ, ပတကွၢ်ဘၣ် တၢ်လၢအအိၣ်ဖျါဘၣ်, မ့ၢ်တၢ်လၢအတအိၣ်ဖျါဘၣ်လီၤ. အဂ့ၢ်ဒ်အံၤ, တၢ်လၢအအိၣ်ဖျါန့ၣ် အိၣ်တစိၢ်ဖိဧိၤလီၤ. မ့မ့ၢ်တၢ်လၢအတအိၣ်ဖျါဘၣ်န့ၣ်, အိၣ်ဝဲ လီၤထူလီၤယိာ်လီၤ.


၂ ကရံၣ်သူး 2 Corinthians 5

1 အဂ့ၢ်ဒ်အံၤ, ပသ့ၣ်ညါ လၢပဟံၣ် ဘၣ်ဃးဒီး ဟီၣ်ခိၣ်, ပဒဲအံၤ, မ့ၢ်လီၤပှီၢ်ကွံာ်ဒီး, ပအိၣ်ဒီး ပဟံၣ် လၢအဘၣ်ဃးဒီးယွၤ, လၢတၢ်တမၤဘၣ် လၢပစုဘၣ်, အိၣ်ဝဲ လီၤထူလီၤယိာ် လၢမူခိၣ်လီၤ. 2 အဂ့ၢ်ဒ်အံၤ, ပကအုကစွါ လၢအဝဲအံၤ အပူၤ, ဒီးပဆၢကူဆၢသိးတီၣ် သပှၢ်ပှၢ် ပဟံၣ် လၢမူခိၣ်လီၤ. 3 ပမ့ၢ်ကူထီၣ်သိးထီၣ် စ့ၢ်ကီး ဒီး, တၢ်တထံၣ်န့ၢ်ဘၣ် ပအိၣ်ဘ့ၣ်ဆ့ဘၣ်. 4 အဂ့ၢ်ဒ်အံၤ, ပှၤအိၣ်လၢဒဲပူၤ ပဝဲဒၣ်အံၤ, ဘၣ်ဝံ တၢ်ဃၢဒီး, ပကအုကစွါတၢ်လီၤ. ဘၣ်ပသး လၢပဘ့ၣ်လီၤကွံာ် တၢ်ကူတၢ်သိး တမ့ၢ်ဘၣ်. မ့မ့ၢ်ဘၣ်ပသး လၢပကကူသိးတၢ်, ဒ်သိး တၢ်သံသ့အံၤ ကလီၤဘျၢဝဲ လၢတၢ်မူလီၤ. 5 ဒီးပှၤ လၢအကတဲာ်ကတီၤပှၤ လၢတၢ်န့ၣ် ဒၣ်လဲာ် အဂီၢ်, မ့ၢ် ယွၤလၢအဟ့ၣ်လီၤ စ့ၢ်ကီး ပှၤလၢသး အတၢ်ဟ့ၣ်ကီၤန့ၣ်လီၤ. 6 မၤသးဒ်န့ၣ်ဒီး, ပသးခူတလ့ၢ် တထံၣ်ဃီ, ဒီးပသ့ၣ်ညါ လၢဖဲပအိၣ် လၢပဟံၣ် လၢနီၢ်ခိအံၤဒီး, ပ အိၣ်ယံၤ ဒီးကစၢ်လီၤ. 7 အဂ့ၢ်ဒ်အံၤ, ပလဲၤတၢ် လၢတၢ်နာ်, တမ့ၢ်ဘၣ် လၢထံၣ်ဘၣ် တၢ်ဘၣ်. 8 ဒီးပအိၣ်ဒီး ပသးခူတလ့ၢ်, ဒီးဘၣ်ပသး လၢပအိၣ်ယံၤ ဒီးပနီၢ်ခိ ဒီး အိၣ်ဒီး ကစၢ်လီၤ. 9 မၤသးဒ်န့ၣ်ဒီး ပအိၣ်ဒီးကစၢ် မ့ၢ်ဂ့ၤ, ပအိၣ်ယံၤ မ့ၢ်ဂ့ၤ, ဒ်သိးကဘၣ်အသး လၢပှၤဒီး, ပမၤတၢ်သပှၢ်ပှၢ်လီၤ. 10 အဂ့ၢ်ဒ်အံၤ, ပဘၣ်အိၣ်ဖျါ လၢခရံာ်စံၣ်ညီၣ်တၢ် အလီၢ်ပစိာ် အမဲာ်ညါခဲလၢာ်, ဒ်သိး ပကဒိး တၢ်ဂ့ၤမ့ၢ်ဂ့ၤ, တၢ်အၢမ့ၢ်ဂ့ၤ, ဒ်ပမၤတၢ် လၢနီၢ်ခိ အသိးန့ၣ်လီၤ. 11 မၤသးဒ်န့ၣ်ဒီး ပသ့ၣ်ညါ တၢ်ပျံၤ ဘၣ်ဃးဒီး ကစၢ် သတးဒီး, ပသဆၣ်ထီၣ် ပှၤကညီအခံ, မ့မ့ၢ် ပအိၣ်ဖျါလံ လၢယွၤအမဲာ်ညါလံ. ဒီးယမုၢ်လၢ် လၢပအိၣ်ဖျါလံ လၢသုသး လၢအသ့ၣ်ညါဒၣ်တၢ် အမဲာ်ညါစ့ၢ်ကီး လံ. 12 အဂ့ၢ်ဒ်အံၤ, ပစံးထီၣ်ပတြၢၤ ကဒီး ပသး လၢသုမဲာ်ညါ တမ့ၢ်ဘၣ်, မ့ၢ်ပဟ့ၣ်သုလီၢ် လၢသုကပာ်သုသး ကဖၢလၢ လၢပဃိ, ဒ်သိး သုကတြီဆၢ ပှၤလၢအပာ်အသးကဖၢလၢ, ထဲတၢ်အိၣ်ဖျါ အဃိ, ဒီးတမ့ၢ်ဘၣ် လၢသး အဃိဘၣ်, အဂီၢ်လီၤ. 13 အဂ့ၢ်ဒ်အံၤ, ပမ့ၢ်ပျုၢ်ဒီး, မ့ၢ်လၢယွၤအဂီၢ်, ပသးမ့ၢ်ဆးဒီး, မ့ၢ်လၢသုဂီၢ်လီၤ. 14 အဂ့ၢ်ဒ်အံၤ, ခရံာ် အတၢ်အဲၣ်တၢ်ကွံ ထိၣ်ဂဲၤပှၤ, လၢပဆိကမိၣ်တၢ် ဒ်အံၤ, ပှၤတဂၤ မ့ၢ်သံ လၢပှၤခဲလၢာ် အဂီၢ်ဒီး, မ့ၢ်မး ပှၤခဲလၢာ် သံတ့ၢ်လံလီၤ. 15 ဒီးပှၤတဂၤ သံဝဲ လၢပှၤခဲလၢာ် အဂီၢ်, ဒ်သိး ပှၤလၢအမူဝဲတဖၣ်, သုတမူလၢၤ လၢအဂီၢ်ဒၣ်ဝဲ တဂ့ၤ, မ့ၢ်လၢပှၤလၢအဒိးသံအသး လၢအဃိ, ဒီးဂဲၤဆၢထၢၣ်က့ၤဝဲ တဂၤ အဂီၢ်လီၤ. 16 မၤသးဒ်န့ၣ်ဒီး တုၤအံၤဆူညါ ပတသ့ၣ်ညါဘၣ် ပှၤကညီ ဒ်တၢ်ဖံးတၢ်ညၣ် အသိး, နီတဂၤဘၣ်. ပမ့ၢ်သ့ၣ်ညါတ့ၢ် ခရံာ်ဒၣ်လဲာ် ဒ်တၢ်ဖံးတၢ်ညၣ် အသိး ဘၣ်ဆၣ်ဒီး, ခဲကနံၣ်အံၤ ပတသ့ၣ်ညါလၢၤဘၣ် အီၤဘၣ်. 17 မၤသးဒ်န့ၣ် ဒီးပှၤတဂၤ မ့ၢ်အိၣ်လၢခရံာ်အပူၤ ဒီး, မ့ၢ်အမ့ၢ် တၢ်တ့အသီလီၤ. တၢ်လီၢ်လံၤတဖၣ် ပူၤကွံာ်ဝဲ, ကွၢ်ကွၢ် တၢ်ခဲလၢာ် ကဲ လၢအသီလံ. 18 ဒီးတၢ်ခဲလၢာ် ဟဲလၢယွၤ လၢအမၤဘၣ်လိာ်က့ၤ ပှၤ ဒီးအကစၢ်ဒၣ်ဝဲ လၢခရံာ်အဃိ, ဒီးဟ့ၣ်လီၤ ပှၤ လၢတၢ်မၤဘၣ်လိာ်က့ၤန့ၣ် အတၢ်မၤ, 19 ဒ်ပစံးတၢ် အသိး, ယွၤ အိၣ်လၢခရံာ် အပူၤ ဒီး, မၤဘၣ်လိာ်က့ၤ ဟီၣ်ခိၣ် ဒီးအကစၢ်ဒၣ်ဝဲ, ဒီးတပာ်ဘၣ် တၢ်ကမၣ် လၢအလိၤဘၣ်, ဒီးဟ့ၣ်လီၤ တၢ်မၤဘၣ်လိာ်က့ၤ အကလုၢ်အကထါ လၢပှၤလီၤ. 20 မၤသးဒ်န့ၣ်ဒီး ပဝဲဒၣ်အံၤ, ပမ့ၢ်အကလူး လၢခရံာ် အဂီၢ်, ဒီးတၢ်မၤအသး ဒ်ယွၤဃ့ကညးတၢ် လၢပစုပူၤ အသိးဒီး, ပဃ့ကညးတၢ် လၢခရံာ်အဂီၢ်, အိၣ်ဘၣ်လိာ်က့ၤ သုသး ဒီးယွၤ တက့ၢ်. 21 အဂ့ၢ်ဒ်အံၤ, ပှၤလၢအတသ့ၣ်ညါဘၣ် တၢ်ဒဲးဘးန့ၣ်, တၢ်ပာ်က့ၤအီၤ လၢတၢ်ဒဲးဘး လၢပဂီၢ်, ဒ်သိး ပကကဲလၢယွၤအတၢ်တီတၢ်လိၤ လၢအပူၤလီၤ.


၂ ကရံၣ်သူး 2 Corinthians 6

1 ဒီးပမ့ၢ် ပှၤမၤဃုာ်တၢ် စ့ၢ်ကီး, ဒီးပဃ့ကညးသု, ဒ်သိး သုသုတဒိးန့ၢ် ယွၤအဘျုးအဖှိၣ် ကလီကလီ တဂ့ၤလီၤ. 2 အဂ့ၢ်ဒ်အံၤ, စံးဝဲဒၣ်, လၢအကတီၢ် အဂ့ၤအဘၣ်န့ၣ်, ယဒိကနၣ် နကလုၢ်, ဒီးလၢတၢ်အုၣ်က့ၤခီၣ်က့ၤ အမုၢ်နံၤ, ယမၤစၢၤနၤ လီၤ. ကွၢ်ကွၢ်, ခဲကနံၣ်အံၤ မ့ၢ်တၢ်အကတီၢ် အဂ့ၤအဘၣ်, ကွၢ်ကွၢ်, ခဲကနံၣ်အံၤ မ့ၢ်တၢ်အုၣ်က့ၤခီၣ်က့ၤ အမုၢ်နံၤန့ၣ်လီၤ. 3 ဒ်သိး တၢ်အခ့အပှၤ အတၢ်မၤ သုတဘၣ် တၢ်ပာ်တၢ်ကမၣ် လၢအလိၤ တဂ့ၤဒီး, ပတဟ့ၣ်ဘၣ် တၢ်လီၤကမၣ် အလီၢ် လၢတၢ်နီတမံၤဘၣ်. 4 မ့မ့ၢ် ပပာ်ဖျါထီၣ်ပသး လၢပမ့ၢ် ယွၤအခ့အပှၤ လၢတၢ်ခဲလၢာ် အပူၤ, လၢတၢ်ဝံသးစူၤ လၢအအါ, လၢတၢ်နးတၢ်ဖှီၣ် အပူၤ, လၢတၢ်ဖီၣ်တၢ်ယာ် အပူၤ, လၢတၢ်ကီတၢ်ခဲ အပူၤ, 5 လၢတၢ်တီၢ်တၢ်ဝ့ၤ အပူၤ, လၢပဘၣ်ဃိာ် အပူၤ, လၢတၢ်တၢထီၣ်တၢလီၤ အပူၤ, လၢတၢ်ဖံးတၢ်မၤ အပူၤ, လၢတၢ်ဆိးသီ အပူၤ, လၢတၢ်ဒုၣ်တၢ်အီၣ်တၢ်အီ အပူၤ, 6 လၢတၢ်စီဆှံ အပူၤ, လၢတၢ်သ့ၣ်ညါ အပူၤ, လၢတၢ်ဝံသးစူၤဃဲးဃဲး အပူၤ, လၢတၢ်မၤဂ့ၤတၢ်အပူၤ, လၢသးစီဆှံ အပူၤ, လၢတၢ်အဲၣ်တၢ်ကွံနီၢ်နီၢ် အပူၤ, 7 လၢတၢ်မ့ၢ်တၢ်တီ အကလုၢ်အကထါ အပူၤ, လၢယွၤအစိအကမီၤအပူၤ, လၢတၢ်တီတၢ်လိၤ အစုကဝဲၤ, အိၣ်ဝဲ လၢစုစ့ၣ် ဒီးစုထွဲ, 8 လၢပဘၣ် တၢ်လၤကပီၤ, ဒီးလၢပဘၣ် တၢ်တရီတပါ, လၢပဘၣ် တၢ်ဟူထီသါလီၤ လၢအအၢ, ဒီးလၢပဘၣ် တၢ်ဟူထီသါလီၤ လၢအဂ့ၤ ဒ်ပှၤလီတၢ်အသိး, ဘၣ်ဆၣ်ဒီးမ့ၢ် ပှၤအတီ, 9 ဒ်ပှၤလၢပှၤဂၤ တသ့ၣ်ညါဘၣ်အီၤ အသိး, ဘၣ်ဆၣ်ဒီး, မ့ၢ် ပှၤ လၢတၢ်သ့ၣ်ညါထံအီၤ, ဒ်ပှၤဘၣ်သံ အသိး, ဒီးကွၢ်ကွၢ်ပမူ လီၤ, ဒ်ပှၤလၢအဘၣ် တၢ်သိၣ်ဃီၣ်အီၤ အသိး, ဘၣ်ဆၣ်ဒီး တၢ်တမၤသံဘၣ် အီၤဘၣ်, 10 ဒ်ပှၤလၢအသးအုး အသိး, ဘၣ်ဆၣ်ဒီး သးခုဝဲ တထံၣ်ဃီ, ဒ်ပှၤဖှီၣ်ဖိယာ်ဖိ အသိး, ဘၣ်ဆၣ်ဒီး ဒုးထူးဒုးတီၤ ပှၤအါဂၤ, ဒ်ပှၤလၢအတၢ် တအိၣ်ဘၣ် နီတမံၤဘၣ် အသိး, ဘၣ်ဆၣ်ဒီး အိၣ်ဒီး တၢ်ခဲလၢာ်လီၤ. 11 ပှၤကရံၣ်သူးဖိသ့ၣ်ဧၢ, ပထးခိၣ် အိၣ်အိးထီၣ်အသး လၢသုဂီၢ်, ပသး အိးလဲၢ်ထီၣ်အသးလီၤ. 12 တမ့ၢ်ဘၣ်သုဘၣ် တၢ်မၤအံၣ်မၤဆံးသု လၢပပူၤဘၣ်, မ့ၢ်သုဘၣ် တၢ်မၤအံၣ်မၤဆံးသု လၢသုဟၢဖၢဒၣ်သုဝဲ အပူၤလီၤ. 13 ယ ကတိၤတၢ် ဒ်လၢယဖိအသိး လၢတၢ်ဟ့ၣ်ဆၢ တၢ်တမံၤဃီအံၤ အဂီၢ်, မၤလဲၢ်ထီၣ်သုသး စ့ၢ်ကီး တက့ၢ်. 14 သုတယိးနီၣ်ယိးဘိ ဖုၣ်ထံၣ်ဖုၣ်ထီ ဒီးပှၤလၢအတစူၢ်တနာ်ဘၣ်တဖၣ်န့ၣ် တဂ့ၤ. အဂ့ၢ်ဒ်အံၤ, တၢ်တီတၢ်လိၤန့ၣ်, ဘၣ်ဃးဒီး တၢ်တတီတလိၤဘၣ် ဒ်လဲၣ်, ဒီးတၢ်ကပီၤရ့လိာ်အသး ဒီးတၢ်ခံး ဒ်လဲၣ်. 15 ဒီးခရံာ် ဘၣ်လိာ် ဒီးဘလးယဧၤလး ဒ်လဲၣ်, ဒီးပှၤလၢအစူၢ်က့ၤနာ်က့ၤတၢ်, န့ၢ်ဘၣ်ဃုာ် အဂီၢ် ဒီးပှၤလၢအတစူၢ်တနာ်ဘၣ် ဒ်လဲၣ်, ဒီး ယွၤအတၢ်လုၢ်အဟံၣ် ဘၣ်လိာ်အသး ဒီးတၢ်ဂီၤ လၢမနုၤ တမံၤလဲၣ်. 16 အဂ့ၢ်ဒ်အံၤ, သုမ့ၢ် ယွၤလၢအမူဝဲတဂၤ အတၢ်လုၢ်အဟံၣ်လီၤ. ဒ်ယွၤ စံးဝဲအသိး, ယကအိၣ်လၢအပူၤ ဒီးယကလဲၤတၢ်ဒီးအီၤ, ဒီးယကကဲထီၣ် အကစၢ်, ဒီး အဝဲသ့ၣ် ကကဲ လၢယပှၤဂီၢ်မုၢ်လီၤ. 17 မၤသးဒ်န့ၣ်ဒီး ယွၤ စံးဝဲဒၣ်, ဟးထီၣ် လၢအကျါ, ဒီး အိၣ်လီၤဆီ တက့ၢ်. ဒီးထိးဘၣ်တၢ်တကဆှီဘၣ်န့ၣ် တဂ့ၤ. ဒီးယကတူၢ်လိာ်သု, 18 ဒီးယကကဲ လၢသုပၢ်, ဒီးသု ကကဲ လၢယဖိမုၣ်, ဒီးယဖိခွါတဖၣ်လီၤ, ယွၤလၢအသ့တၢ်လၢာ် စံးဝဲဒၣ်.


၂ ကရံၣ်သူး 2 Corinthians 7

1 မၤသးဒ်န့ၣ် ဒီးပှၤသးဘိသ့ၣ်သုဧၢ, ပအိၣ်ဒီး တၢ်စံးပာ်တဖၣ်အံၤဒီး, မ်ပမၤကဆှီပသး လၢကယဲၢ် တၢ်ဃံၣ်တၢ်မူး, ဘၣ်ဃးဒီး ပဖံးပညၣ်, ဒီးပသူၣ်ပသး ခဲလၢာ် တက့ၢ်. ဒီးလၢတၢ်ပျံၤယွၤ အပူၤန့ၣ်, မ်ပမၤ လၢထီၣ်ပှဲၤထီၣ် တၢ်စီဆှံ တက့ၢ်. 2 တူၢ်လိာ်ပှၤ တက့ၢ်. ပတမၤဘၣ် ပှၤ လၢတၢ်တတီတလိၤ နီတဂၤဘၣ်, ပတလီန့ၢ် ပှၤအတၢ် နီတဂၤဘၣ်. 3 ယ စံးတၢ်အံၤ ဒ်သိး ယကစံၣ်ညီၣ်ဃၣ်သု တမ့ၢ်ဘၣ်. အဂ့ၢ်ဒ်အံၤ, ယစံးတ့ၢ်လံ သုအိၣ်လၢပသး လၢပကသံဃုာ်, ဒီး မူဃုာ် ဒီးသုလီၤ. 4 ယသးခူတလ့ၢ် ဒိၣ်မး လၢသုဂ့ၢ်, ယ ပာ်ယသး ကဖၢလၢ ဒိၣ်မး လၢသုဃိ, တၢ်မၤမုာ်ထီၣ်က့ၤ ယၤအိၣ်ပှဲၤယပူၤ, ယသးခုဒိၣ်မး လၢပတၢ်နးတၢ်ဖှီၣ် ခဲလၢာ် အပူၤလီၤ. 5 အဂ့ၢ်ဒ်အံၤ, လၢပဟဲ တုၤလၢမၤက့းဒနံ, ပဖံးပညၣ် တအိၣ်ဘှံးဘၣ် လ့ၤတက့ၤဘၣ်, မ့ၢ်ပဘၣ် တၢ်နးတၢ်ဖှီၣ် လၢတၢ်ခဲလၢာ်လီၤ. လၢခိမ့ၢ် တၢ်ဒုးတၢ်ယၤ, လၢညါမ့ၢ် တၢ်ပျံၤတၢ်ဖုးလီၤ. 6 ဘၣ်ဆၣ်ဒီး ယွၤလၢအမၤမုာ်ထီၣ်က့ၤပှၤ လၢအဘၣ် တၢ်ဆီၣ်လီၤအီၤတဖၣ်န့ၣ်, မၤမုာ်ထီၣ်က့ၤ ပှၤ လၢစီၤတံတူး ဟဲတုၤ အဃိလီၤ. 7 ဒီးထဲအဟဲ တုၤဧိၤ တမ့ၢ်ဘၣ်. မ့ၢ်လၢတၢ်မၤမုာ်, လၢအဝဲဒၣ်ဘၣ် တၢ်မၤမုာ်အီၤ လၢသုဂ့ၢ်န့ၣ် စ့ၢ်ကီး လီၤ. ဒီးတုၤ အစံးဘၣ်တဲဘၣ် ပှၤလၢသုဆၢတၢ် သပှၢ်ပှၢ်, သုသးအုး, သုးသးဂဲၤလိာ် လၢယၤဒီး, ယသးခု ဒိၣ်န့ၢ် အန့ၣ် တက့ၢ်လီၤ. 8 အဂ့ၢ်ဒ်အံၤ, မ့ၢ်ယမၤသးအုးသု လၢယလံာ် တဘ့ၣ်ဒီး, ယပီၢ်ယၢ်လီၤက့ၤတ့ၢ် ယသးနာ် သက့ဒီး, ယတပီၢ်ယၢ်လီၤက့ၤလၢၤဘၣ် ယသးဘၣ်. အဂ့ၢ်ဒ်အံၤ, ယထံၣ် လၢလံာ် တဘ့ၣ်န့ၣ် မၤသးအုးသု ဘၣ်ဆၣ်ဒီး, မ့ၢ်တစိၢ်ဖိဧိၤ လီၤ. 9 ခဲကနံၣ်အံၤ ယသးခု လၢသုဘၣ် တၢ်သးအုး တမ့ၢ်ဘၣ်, မ့ၢ်လၢသုသးအုး တုၤလၢတၢ်ပီၢ်ယၢ်လီၤက့ၤသုသး အဃိန့ၣ်လီၤ. အဂ့ၢ်ဒ်အံၤ, သုသးအုးန့ၣ် ဘၣ်ဃးဒီးယွၤ, ဒ်သိး သုသု တဘၣ် တၢ်ဆံးလီၤစှၤလီၤ လၢပဃိ, နီတမံၤ တဂ့ၤန့ၣ်လီၤ. 10 အဂ့ၢ်ဒ်အံၤ, တၢ်သးအုး ဘၣ်ဃးဒီးယွၤန့ၣ်, ဒုးအိၣ်ထီၣ် တၢ်ပီၢ်ယၢ်လီၤက့ၤပသး တုၤလၢတၢ်အုၣ်က့ၤခီၣ်က့ၤ လၢပသးအုး လၢအဃိ အလီၢ်တအိၣ်ဘၣ်. မ့မ့ၢ် တၢ်သးအုး ဘၣ်ဃးဒီး ဟီၣ်ခိၣ်န့ၣ်, ဒုးအိၣ်ထီၣ် တၢ်သံလီၤ. 11 အဂ့ၢ်ဒ်အံၤ, ကွၢ်ကွၢ်, တၢ်အံၤတမံၤဒၣ်ဝဲ, လၢသုသးအုး ဘၣ်ဃးဒီးယွၤ အဃိဒီး, မ့ၢ်အဒုးအိၣ်ထီၣ် သုကျဲးစၢး တၢ်သပှၢ်ပှၢ် ဆံးအါလဲၣ်. မ့ၢ်လံ, သုကတိၤပူၤဖျဲးတၢ်, မ့ၢ် လံ, သုသးဟ့တၢ်, မ့ၢ်လံ, သုပျံၤတၢ်, မ့ၢ်လံ, သုဆၢတၢ် သပှၢ်ပှၢ်, မ့ၢ်လံ, သုသးဂဲၤလိာ်, မ့ၢ်လံ, သုဟ့ၣ်ဆၢတၢ်န့ၣ် ဆံးဒိၣ်လဲၣ်. လၢတၢ်ခဲလၢာ် အပူၤ, သုပာ်ဖျါသုသး လၢသုစီဆှံ လၢတၢ်အံၤ အဂ့ၢ်လီၤ. 12 မ်ဒ်န့ၣ်ဒီး ယကွဲးတ့ၢ် သုလံာ်တဘ့ၣ်, တမ့ၢ်ဘၣ် လၢပှၤမၤတၢ်တတီတလိၤဘၣ် တဂၤန့ၣ် အဃိဘၣ်, ဒီးတမ့ၢ်ဘၣ် လၢပှၤဘၣ် တၢ်မၤအီၤတတီ တလိၤ အဃိဘၣ်, မ့ၢ်ဒ်သိး သုကျဲးစၢးတၢ် လၢပဂီၢ်, ကအိၣ်ဖျါ လၢယွၤအမဲာ်ညါ, လၢသုဂီၢ်လီၤ. 13 မၤသးဒ်န့ၣ်ဒီး, ပဘၣ် တၢ်မၤမုာ်ထီၣ်က့ၤလံ ပှၤလံ. ဒီး လၢပဘၣ် တၢ်မၤမုာ်ထီၣ်က့ၤပှၤန့ၣ် ပသးခုထီၣ် လၢစီၤတံတူး သးခု အဃိ အါဒိၣ်န့ၢ် အန့ၣ် တက့ၢ်လီၤ. အဂ့ၢ်ဒ်အံၤ, အဝဲဒၣ်အသး ဒိးတၢ်ဒုးအိၣ်ဘှံးဝဲ, လၢသုဃိ ခဲလၢာ်လီၤ. 14 အဂ့ၢ်ဒ်အံၤ, ယမ့ၢ်ပာ်ယသး ကဖၢလၢ လၢသုဂ့ၢ်သုကျိၤ တမံၤမံၤ လၢအဝဲဒၣ် အမဲာ်ညါဒီး, ယမဲာ်တဆှးဘၣ်. အဂ့ၢ်ဒ်အံၤ, ဒ်ပကတိၤ တၢ်မ့ၢ်တၢ်တီ ခဲလၢာ် လၢသုဂ့ၢ်အသိး, ပပာ်ပသး ကဖၢလၢ လၢစီၤတံတူး အမဲာ်ညါအံၤ, ကဲစ့ၢ်ကီး လၢတၢ်မ့ၢ်တၢ်တီလီၤ. 15 ဒီးအဝဲဒၣ်န့ၣ် သ့ၣ်နီၣ်ထီၣ်သုစူၢ် တၢ်ခဲလၢာ်, ဒီးသုတူၢ်လိာ်အီၤ အိၣ်ဒီး တၢ်ပျံၤ ဒီးတၢ်ကနိးကစုာ် သတးဒီး, အဲၣ်သုကွံ သု လၢအသူၣ်ကံၢ်အသးလဲ ဒိၣ်မးလီၤ. 16 ယသးခု လၢယနာ်သု လၢတၢ်ခဲလၢာ် အဃိလီၤ.


၂ ကရံၣ်သူး 2 Corinthians 8

1 ဒီးပုၢ်သ့ၣ်ဝဲၢ်သ့ၣ်ဧၢ, ပဘိးဘၣ်သ့ၣ်ညါသု လၢယွၤအဘျုးအဖှိၣ် လၢတၢ်ဟ့ၣ် လၢတၢ်အိၣ်ဖှိၣ်တဖၣ် လၢမၤက့းဒနံ အဂ့ၢ်လီၤ. 2 အဝဲသ့ၣ် ဘၣ်တၢ်မၤကွၢ်အီၤဖးဒိၣ် လၢတၢ်နးတၢ်ဖှီၣ် အဖၢမုၢ်ဒီး, အတၢ်သးခုဒိၣ်ဝဲ, ဒီးဒ်အတၢ်ဖှီၣ်တၢ်ယာ် ယိာ်ဝဲ အသိးန့ၣ်, မၤဘူၣ်တၢ် လၢအအါ ထူးထူးတီၤတီၤလီၤ. 3 အဂ့ၢ်ဒ်အံၤ, ယအုၣ်ယသး လၢအဝဲသ့ၣ် အဂီၢ်, လၢအသးအိၣ်ပာ်မၤဝဲ ဖဲအသ့, အခိၣ်တလိာ် အါန့ၢ် အသ့တၢ် တက့ၢ်လီၤ. 4 ဒီးဃ့ကညး ပှၤအါအါကလဲာ် လၢတၢ်ဘျုး ဒီးတၢ်မၤဃုာ် ဘၣ်ဃးဒီး တၢ်မၤစၢၤ ပှၤစီဆှံ တမံၤအံၤလီၤ. 5 ဒီးမၤဝဲ ဖဲဒၣ် ပမုၢ်လၢ်တၢ် အသိး တမ့ၢ်ဘၣ်, မ့ၢ်အဟ့ၣ်လီၤဆိအသး လၢကစၢ်, ဒီးလၢပဝဲဒၣ်, ဖဲယွၤအသးလီၤ. 6 မ်ဒ်န့ၣ်ဒီး ပဃ့ကညး စီၤတံတူး ဒ်သိး အကမၤပှဲၤထီၣ် တၢ်ဘျုးတမံၤအံၤ လၢသုကျါ တုၤအကတၢၢ် စ့ၢ်ကီး, ဒ်အမၤထီၣ်သီ အသိးန့ၣ်လီၤ. 7 ဘၣ်ဆၣ်ဒီး ဒ်သုမၤအါအါ လၢတၢ်ခဲလၢာ် အသိးန့ၣ်, လၢတၢ်နာ်, ဒီးလၢတၢ်ကတိၤ, ဒီးလၢတၢ်သ့ၣ်ညါ, ဒီး လၢတၢ်မၤသပှၢ်ပှၢ် ခဲလၢာ်, ဒီးလၢသုအဲၣ်ပှၤကွံပှၤ အသိးန့ၣ် ဒီး, မၤအါထီၣ် တၢ်ဘျုးတၢ်ဖှိၣ် တမံၤအံၤ စ့ၢ်ကီး တက့ၢ်. 8 တမ့ၢ်ဘၣ် ယကတိၤတၢ် လၢတၢ်မၤလိာ်ဘၣ်, မ့ၢ်လၢပှၤဂၤဂုာ်မၤတၢ် အဃိ, ဒီးယမၤကွၢ်သု လၢသုတၢ်အဲၣ်တၢ်ကွံ မ့ၢ်နီၢ်နီၢ်ဧါန့ၣ် ဒ်သိး ကအိၣ်ဖျါထီၣ်လီၤ. 9 အဂ့ၢ်ဒ်အံၤ, သုသ့ၣ်ညါ ပကစၢ် ယ့ၣ်ၡူးခရံာ် အဘျုးအဖှိၣ်, လၢအထူးဝဲတီၤဝဲ ဘၣ်ဆၣ်ဒီး, ကဲထီၣ်ဝဲ လၢအဖှီၣ်အယာ် လၢသုဂီၢ်, ဒ်သိး သုကထူးထီၣ်တီၤထီၣ်, လၢအဝဲဒၣ် အတၢ်ဖှီၣ်တၢ်ယာ် အဃိလီၤ. 10 ယဟ့ၣ်လီၤ ယတၢ်ဆိကမိၣ် လၢတၢ်တမံၤအံၤလီၤ. အဂ့ၢ်ဒ်အံၤ, တၢ်အံၤမ့ၢ် တၢ်ဘျုး လၢသုဂီၢ်လီၤ. အဂ့ၢ်ဒ်အံၤ, သုမၤထီၣ်သီ, အခိၣ်တလိာ် သုသးအိၣ်ပာ် လၢမငါတနံၣ် လံၤလံၤလီၤ. 11 မၤသးဒ်န့ၣ်ဒီး ခဲကနံၣ်အံၤ, ဂ့ၤလၢသုမၤ တုၤအကဲထီၣ်လီၤ. ဒ်သိး, ဒ်သုသးအိၣ်ထီၣ်ဒၣ်တၢ် အသိးန့ၣ်, ဖဲဒၣ် သုတၢ် အိၣ်ဝဲဒီး, သုကမၤ တုၤအကဲထီၣ်စ့ၢ်ကီး တက့ၢ်. 12 အဂ့ၢ်ဒ်အံၤ, သးမ့ၢ်အိၣ်ဒီး, တၢ်တူၢ်လိာ်ဝဲ ဒ်ပှၤအတၢ်အိၣ်ဝဲ အသိး, ဒ်အတၢ်တအိၣ်ဘၣ် အသိး, တမ့ၢ်ဘၣ်. 13 အဂ့ၢ်ဒ်အံၤ, ဒ်သိး ပှၤဂၤကဘၣ် တၢ်ညီ, ဒီးသုကဘၣ် တၢ်ကီန့ၣ်, တဘၣ်ဘၣ် ယသးဘၣ်. 14 မ့ၢ်ဒ်သိး တၢ်ကအိၣ် ဒ်သိးသိးလီၤ. ခဲကနံၣ်အံၤ သုတၢ်အါ ကမၤစၢၤ ပှၤဂၤ အတၢ်ဖှီၣ်တၢ်ယာ်, ဒ်သိး အဝဲသ့ၣ် အတၢ်အါ ကမၤစၢၤ စ့ၢ်ကီး သုတၢ်ဖှီၣ်တၢ်ယာ် သတးဒီး, တၢ်ကအိၣ် ဒ်သိးသိးလိာ်အသးလီၤ. 15 ဒ်တၢ်ကွဲးအသး အသိး, ပှၤလၢအတၢ်အိၣ်အါန့ၣ်, အတၢ်တအိၣ်ဘျဲၣ်ဘၣ်, ဒီးပှၤလၢအတၢ်အိၣ်စှၤန့ၣ်, တစှၤဘၣ်ဝဲဘၣ်. 16 ဒီးမ်ပှၤစံးထီၣ်ပတြၢၤ ယွၤအဘျုးအဖှိၣ် လၢအဟ့ၣ်လီၤ စီၤတံတူးအသး ဂုာ်မၤတၢ် လၢသုဂီၢ်အဃိ တက့ၢ်. 17 အဂ့ၢ်ဒ်အံၤ, တူၢ်လိာ်တၢ် သဆၣ်ထီၣ် အခံယၢာ်. ဘၣ်ဆၣ်ဒီး မ့ၢ်အသးအိၣ်ပာ်ဒၣ်ဝဲ အါတက့ၢ်ဒီး, အကစၢ်ဒၣ်ဝဲ လဲၤဒၣ်တၢ် ဆူသုအိၣ်လီၤ. 18 ဒီးပမၢလီၤဃုာ် ဒီးအီၤ ဒီပုၢ်ဝဲၢ်, လၢတၢ်စံးထီၣ်ပတြၢၤ အီၤ လၢတၢ်သးခုအကစီၣ် အပူၤ, လၢတၢ်အိၣ်ဖှိၣ်ခဲလၢာ် အကျါလီၤ. 19 ဒီးထဲန့ၣ်ဧိၤ တမ့ၢ်ဘၣ်, အဝဲဒၣ်မ့ၢ် ပှၤ လၢတၢ်အိၣ်ဖှိၣ်တဖၣ် ဃုထၢ အီၤ, လၢအကလဲၤ ဒီးပှၤ, ဒီးစိာ်တၢ်ဘျုးအံၤ လၢပမၤအီၤ လၢကစၢ် အလၤကပီၤ, ဒီးပဆၢမၤဒၣ်တၢ် အဂ့ၢ် စ့ၢ်ကီး လီၤ. 20 အဂ့ၢ်ဒ်အံၤ, ပပလီၢ်ပသး ဒ်သိး ပှၤသုတပာ် တၢ်ကမၣ် လၢပလိၤ လၢပဟ့ၣ်တၢ်အါအံၤ အဃိ တဂ့ၤလီၤ. 21 အဂ့ၢ်ဒ်အံၤ, ပဃုမၤ တၢ်ဂ့ၤ ထဲကစၢ် အမဲာ်ညါဧိၤ တမ့ၢ်ဘၣ်, မ့ၢ်လၢပှၤကညီ အမဲာ်ညါ စ့ၢ်ကီး လီၤ. 22 ဒီးပမၢလီၤ အဝဲသ့ၣ်, ပဒီပုၢ်ဝဲၢ် လၢပမၤကွၢ်အီၤ လၢတၢ်အါမံၤ အပူၤ, ဒီးအိၣ်ဖျါ လၢအမ့ၢ် ပှၤကျဲးစၢးတၢ် သပှၢ်ပှၢ် တဂၤလီၤ. ဒီးခဲကနံၣ်အံၤ မ့ၢ်အနာ်သုသပှၢ်တၢၢ် အဃိဒီး, ကဂုာ်ကျဲးစၢးတၢ် အါန့ၢ် အန့ၣ် တက့ၢ်လီၤ. 23 တၢ် လၢစီၤတံတူးတဂၤ အဂ့ၢ်န့ၣ်, အဝဲဒၣ်မ့ၢ် ယဂိၤမီၣ် လၢအမၤဃုာ်တၢ် ဒီးယၤ လၢတၢ်ဘၣ်ဃးဒီးသုလီၤ. ဒီးပဒီပုၢ်ဝဲၢ်တဖၣ်န့ၣ်, အဝဲသ့ၣ် မ့ၢ်တၢ်အိၣ်ဖှိၣ်တဖၣ် အတၢ်မၢဖိ, ခရံာ် အလၤကပီၤလီၤ. 24 မၤသးဒ်န့ၣ်ဒီး မၤဖျါထီၣ် သုတၢ်အဲၣ်တၢ်ကွံ, ဒီးပတၢ်စံးထီၣ်ပတြၢၤ သု အဂ့ၢ် လၢအီၤ, ဒီး လၢတၢ်အိၣ်ဖှိၣ်တဖၣ် အမဲာ်ညါ တက့ၢ်.


၂ ကရံၣ်သူး 2 Corinthians 9

1 အဂ့ၢ်ဒ်အံၤ, တၢ်မၤစၢၤ ပှၤစီဆှံတဖၣ် အဂ့ၢ်န့ၣ်, ယကွဲးန့ၢ်သု အလီၢ်တအိၣ်ဘၣ်. 2 အဂ့ၢ်ဒ်အံၤ, ယသ့ၣ်ညါ သုသးအိၣ်ပာ်, ဒီးယပာ်ယသး ကဖၢလၢ လၢပှၤမၤက့းဒနံဖိတဖၣ် အကျါ လၢသုဂ့ၢ်, လၢအဃါယၤ အိၣ်ကတဲာ်ကတီၤ ပာ်လံအသး တနံၣ်လံ, ဒီးသုသးဂဲၤလိာ် တၢ်အံၤ, ကဲ လၢတၢ်ထိၣ်ဂဲၤထီၣ် ပှၤအါဂၤအသးလံ. 3 ဘၣ်ဆၣ်ဒီး ယမၢလီၤ ပဒီပုၢ်ဝဲၢ်, ဒ်သိး ပတၢ်ပာ်ပသး ကဖၢလၢ လၢသုဂ့ၢ် လၢတၢ်အံၤ အဃိ, သုတကဲ လၢတၢ်ကလီကလီ တဂ့ၤ, ဒ်သိး, ဒ်ပစံးတ့ၢ် အသိး, သုကအိၣ်ကတီၤသုသး လီၤ. 4 မ့တမ့ၢ်ဘၣ်ဒီး, ပှၤမၤက့းဒနံဖိ မ့ၢ်ဟဲ ဒီးယၤဒီး, ကထံၣ်န့ၢ် သုတအိၣ်ကတဲာ်ကတီၤဘၣ် သုသး, ဒီးပဝဲဒၣ် (ဒ်သိး ပသု တစံး လၢသု), ကမဲာ်ဆှး လၢတၢ်ပာ်ပသး ကဖၢလၢအံၤ အဃိ ဘၣ်ဖုးလီၤ. 5 မၤသးဒ်န့ၣ်ဒီး, ယဆိကမိၣ် အလီၢ်အိၣ် လၢယကသဆၣ်ထီၣ် ဒီပုၢ်ဝဲၢ်တဖၣ် အခံ, ဒ်သိး ကလဲၤပာ် ဆူသုအိၣ်, ဒီးကတဲာ်ကတီၤပာ်သု တၢ်ဆိၣ်ဂ့ၤ လၢတၢ်စံးပာ်တ့ၢ် လၢအဂ့ၢ်, ဒ်သိး အကအိၣ် ကတဲာ်ကတီၤအသး ဒ်တၢ်ဆိၣ်ဂ့ၤတၢ် အသိး, တမ့ၢ်ဘၣ် ဒ်တၢ်ပံာ်တၢ်ကီဘၣ် အသိးန့ၣ်ဘၣ်. 6 ယစံး တၢ်တဘီအံၤ, ပှၤလၢအဖှံ တၢ်စှၤန့ၣ်, ကကူး စ့ၢ်ကီး တၢ်စှၤ ဒီးပှၤလၢအဖှံ တၢ်အါန့ၣ်, ကကူး စ့ၢ်ကီး တၢ်အါလီၤ. 7 ပှၤတဂၤ ဒီးတဂၤ, ဒ်အတိာ်ဝဲ လၢအသးကံၢ်ပူၤ အသိးန့ၣ်, တမ့ၢ်ဘၣ် လၢတၢ်သးအုး ဒီးတၢ်မၢဆူၣ်ဘၣ်ဒီး, မ်အဟ့ၣ်တၢ် ကိးဂၤဒဲး တက့ၢ်. 8 အဂ့ၢ်ဒ်အံၤ, ယွၤဘၣ်အသး လၢပှၤလၢအဟ့ၣ်ညီတၢ် လီၤ. ဒီးယွၤမၤ လၢထီၣ်ပှဲၤထီၣ် ကယဲၢ် တၢ်ဘျုးတၢ်ဖှိၣ် လၢသုပူၤသ့, ဒ်သိး သုတၢ် တမံၤလၢ်လၢ် လၢတၢ်ခဲလၢာ် အပူၤ လၢထီၣ်ပှဲၤထီၣ် တထံၣ်ဃီဒီး, သုကအါထီၣ် လၢတၢ်မၤဂ့ၤ ကိးမံၤဒဲးလီၤ. 9 ဒ်တၢ်ကွဲးအသး အသိး, ဖှံလံ တၢ်လံ, ဟ့ၣ်လံတၢ် လၢပှၤဖှီၣ်ဖိယာ်ဖိလံ. အတၢ်တီတၢ်လိၤ ကအိၣ်ဝဲဆိးဝဲ လီၤထူလီၤယိာ်လီၤ. 10 ဒီးပှၤလၢအဟ့ၣ်လီၤ တၢ်ချံ လၢပှၤဖှံတၢ် အဂီၢ်, ဒီးကိၣ် လၢပှၤအီၣ်တၢ် အဂီၢ်, ကမၤပှဲၤထီၣ် သုတၢ်ချံ, ဒီးမၤအါထီၣ် သုတၢ်တီတၢ်လိၤ အတၤသၣ်န့ၣ် စ့ၢ်ကီး လီၤ. 11 ဒီး သုဘၣ် တၢ်မၤထူးထီၣ်တီၤထီၣ်သု လၢတၢ်ခဲလၢာ် လၢကယဲၢ် တၢ်ဟ့ၣ်ညီန့ၣ်, မၤထီၣ် တၢ်စံးထီၣ်ပတြၢၤ ယွၤ လၢပဝဲဒၣ် အဃိလီၤ. 12 အဂ့ၢ်ဒ်အံၤ, တၢ်မၤ လၢတၢ်ဟ့ၣ်အံၤ, တမ့ၢ်ဘၣ် ထဲတၢ်မၤစၢၤ ပှၤစီဆှံ လၢအဘၣ်ဖှီၣ်ဘၣ်ယာ်ဧိၤဘၣ်, မ့ၢ်အကဲ လၢတၢ်စံးထီၣ်ပတြၢၤ ယွၤအဘျုးအဖှိၣ်, လၢပှၤအါဂၤ အဃိ စ့ၢ်ကီး လီၤ. 13 အဂ့ၢ်ဒ်အံၤ, လၢတၢ်မၤစၢၤအံၤ ဒုးနဲၣ် သုစူၢ် သုတၢ်အၢၣ်လီၤအီလီၤ ဘၣ်ဃးဒီး ခရံာ် အတၢ်သးခုကစီၣ် သတးဒီး, အဝဲသ့ၣ် စံးထီၣ်ပတြၢၤ ယွၤ, လၢသုဟ့ၣ်ညီတၢ် လၢအီၤ, ဒီးလၢပှၤခဲလၢာ် အဃိလီၤ. 14 ဒီးမ့ၢ် ယွၤအဘျုးအဖှိၣ်ဖးဒိၣ် အိၣ်လၢသုလိၤဒီး, အဝဲသ့ၣ် ဘါထုကဖၣ်န့ၢ် သုဂီၢ်, ဒီးသးသယုၢ် သုဒိၣ်နီၢ်မးလီၤ. 15 မ်ပှၤစံးထီၣ်ပတြၢၤ ယွၤ လၢအတၢ်ဟ့ၣ် လၢပစံး တသ့ဘၣ် တမံၤ, အဃိန့ၣ် တက့ၢ်.


၂ ကရံၣ်သူး 2 Corinthians 10

1 ဒီးယၤ စီၤပီလူး, ယကစၢ်ဒၣ်ယဲအံၤ, ယဃ့ကညးသု လၢခရံာ် အတၢ်သူၣ်စူၤသးစူၤ, ဒီးအတၢ်ဝံသးစူၤ အဃိ လီၤ. ဖဲယအိၣ် လၢသုကျါန့ၣ်, ယဆီၣ်လီၤယသး, မ့မ့ၢ် ယအိၣ်တပူၤဒၣ်န့ၣ်, ယပာ်ဒူယသး လၢသုလိၤလီၤ. 2 ဘၣ်ဆၣ်ဒီး, ယဃ့ကညးသု ဒ်သိး တုၤယဟဲအိၣ်ဒီးသု ဒီး, ယသုတပာ်ဒူယသး ဒ်ယဆိကမိၣ် ယဘၣ်ပာ်ဒူယသး လၢပှၤတနီၤနီၤ အလိၤ လၢအစံး လၢပလဲၤတၢ် ဒ်တၢ်ဖံးတၢ်ညၣ် အသိးန့ၣ်, တဂ့ၤလီၤ. 3 အဂ့ၢ်ဒ်အံၤ, ပလဲၤတၢ် လၢတၢ်ဖံးတၢ်ညၣ် အပူၤ ဘၣ်ဆၣ်ဒီး, ပတဒုးတၢ် ဒ်တၢ်ဖံးတၢ်ညၣ် အသိးဘၣ်. 4 အဂ့ၢ်ဒ်အံၤ, ပဒုး တၢ်အစုကဝဲၤတဖၣ်န့ၣ်, တဘၣ်ဃးဘၣ်ဒီး တၢ်ဖံးတၢ်ညၣ်ဘၣ်, မ့ၢ် တၢ်စိတၢ်ကမီၤ လၢယွၤအပူၤ, တုၤအမၤလီၤပှီၢ်တိာ် အဒိၣ်အထီတဖၣ်, 5 ဒီးတ့ၢ်လီၤကွံာ် တၢ်ကူၣ်တၢ်ဖးတဖၣ်, ဒီး ကယဲၢ် တၢ်ပာ်ထီၣ်ထီ အသးထီဒါ တၢ်သ့ၣ်ညါယွၤန့ၣ်, ဒီးမၢကဲကုၢ် ကယဲၢ် တၢ်ဆိကမိၣ် တမံၤလၢ်လၢ်ဆူ တၢ်စူၢ်ခရံာ် အပူၤလီၤ. 6 ဒီးပအိၣ်ကတဲာ်ကတီၤ ပသး လၢပကဟ့ၣ်ကၣ် ကယဲၢ် တၢ်တစူၢ်ဘၣ်ခဲလၢာ်, ဖဲအကတီၢ် လၢသုစူၢ်တၢ်န့ၣ် လၢထီၣ်ပှဲၤထီၣ်လီၤ. 7 မ့ၢ်သုကွၢ်တၢ် ဒ်တၢ်အိၣ်ဖျါ အသိးန့ၣ် ဧါ. ပှၤတဂၤဂၤ မ့ၢ်ဆိကမိၣ်လီၤအသး လၢအမ့ၢ် ခရံာ်အတၢ်ဒီး, မ်အဆိကမိၣ်ကဒီး လၢအသး, လၢဒ်အမ့ၢ် ခရံာ်အတၢ် အသိးန့ၣ်, ပမ့ၢ်စ့ၢ်ကီး ပဝဲလီၤ. 8 အဂ့ၢ်ဒ်အံၤ, ယမ့ၢ်ပာ်ယသး ကဖၢလၢ အါထီၣ်ဒံး လၢတၢ်အစိအကမီၤ လၢကစၢ်ဟ့ၣ်လီၤ ပှၤ, လၢတၢ်မၤဟးဂီၤ သုအဂီၢ် တမ့ၢ်ဘၣ်, မ့ၢ်လၢတၢ်မၤထီၣ်မၤထီ သုအဂီၢ်, နာ်သက့ ဒီးယတမဲာ်ဆှးဘၣ်, 9 ဒ်သိး ယသုတလီၤဂာ် လၢယကမၤပျံၤသု လၢယလံာ်တဖၣ်န့ၣ် တဂ့ၤလီၤ. 10 အဂ့ၢ်ဒ်အံၤ, ပှၤစံးဝဲ, အလံာ်တဖၣ်မ့ၢ် တၢ်အဃၢ, ဒီးအိၣ်ဒီး အစိအကမီၤလီၤ. မ့မ့ၢ် အနီၢ်ခိ အတၢ်အိၣ်ဝဲန့ၣ်, မ့ၢ်တၢ်ဂံၢ်စၢ်ဘါစၢ်, ဒီးအတၢ်ကတိၤ တဂိာ်ဘၣ် တၢ်နီတမံၤဘၣ်. 11 မ်ပှၤ ဒ်န့ၣ်သိးတဖၣ် ဆိကမိၣ် တၢ်အံၤ, ဖဲဒၣ် ပမ့ၢ် တၢ်လၢတၢ်ကတိၤ လၢလံာ်ပူၤ လၢပအိၣ်တပူၤဒၣ်န့ၣ် ဒီး, ပကမ့ၢ်တၢ်စ့ၢ်ကီး လၢတၢ်မၤ အပူၤ, ဖဲပအိၣ်ဒီးသုန့ၣ် တက့ၢ်. 12 အဂ့ၢ်ဒ်အံၤ, ပဂံၢ်ဃုာ်ပသး ဒီးပှၤလၢအစံးထီၣ်ပတြၢၤလီၤအသး မ့ၢ်ဂ့ၤ, ဒီးထိၣ်သတြီၤဃုာ်ပသး ဒီးအီၤ မ့ၢ်ဂ့ၤန့ၣ်, တဘူၣ်ဘၣ်. မ့မ့ၢ် အဝဲသ့ၣ် ထိၣ်သတြီၤလိာ်အသး သကိးသကိး ဒီးကွၢ်သတြီၤလိာ်အသး သကိးသကိး ဒီး, အတၢ်ကူၣ်သ့ကူၣ်ဘၣ် တအိၣ်ဘၣ်. 13 မ့မ့ၢ် ပဝဲဒၣ်အံၤ, ပပာ်ပသး ကဖၢလၢ လၢတၢ်ပူၤကွံာ်နီၣ်ထိၣ်န့ၣ် တမ့ၢ်ဘၣ်. မ့မ့ၢ် ဒ်နီၣ်ထိၣ်တၢ် အတၢ်ဘျၢ, ဖဲယွၤ ထိၣ်န့ၢ် ပဂီၢ် လၢနီၣ်ထိၣ်န့ၣ်, ပၢၢ်စ့ၢ်ကီး ဆူသုအိၣ်လီၤ. 14 အဂ့ၢ်ဒ်အံၤ, ပထုးထီထီၣ်ပသး ဒ်ပတတုၤဘၣ် လၢသုအိၣ် အသိး တမ့ၢ်ဘၣ်. အဂ့ၢ်ဒ်အံၤ, ပစံၣ်တဲၤတဲလီၤ ခရံာ် အတၢ်သးခုအကစီၣ်ဒီး, ပတုၤစ့ၢ်ကီး လၢသုအိၣ်လီၤ. 15 ပပာ်ပသး ကဖၢလၢ လၢတၢ်ပူၤကွံာ်ပနီၣ်ထိၣ်, ဒ်ပစံးတၢ်အသိး, ပှၤဂၤ အတၢ်ဖံးတၢ်မၤ, တမ့ၢ်ဘၣ်, မ့ၢ်ပမုၢ်လၢ် လၢသုတၢ်စူၢ်တၢ်နာ် မ့ၢ်အါထီၣ်ဒီး, ပတၢ်ကဒိၣ်ထီၣ် လၢသုပူၤ ဖဲပတၢ်ဘျၢ အသိး အါအါကလဲာ်လီၤ. 16 ဒ်သိး ပကပာ်ပသး ကဖၢလၢ, လၢပှၤဂၤ အတၢ်ဘျၢ လၢတၢ်အိၣ်ကတဲာ်ကတီၤပာ်အသး လၢပဂီၢ် တမ့ၢ်ဘၣ်, မ့ၢ်ဒ်သိး ပကစံၣ်တဲၤတဲလီၤ တၢ်သးခုအကစီၣ် လၢအလဲၤပူၤကွံာ် သုအိၣ်အလီၢ်န့ၣ်လီၤ. 17 မ့မ့ၢ် ပှၤလၢအပာ်အသး ကဖၢလၢန့ၣ်, မ် အပာ်အသး ကဖၢလၢ လၢကစၢ် အပူၤ တက့ၢ်. 18 အဂ့ၢ်ဒ်အံၤ, ပှၤလၢအစံးထီၣ်ပတြၢၤလီၤအသး, ဘၣ်တၢ်အသး တမ့ၢ်ဘၣ်, မ့ၢ် ပှၤလၢကစၢ် စံးထီၣ်ပတြၢၤ အီၤလီၤ.


၂ ကရံၣ်သူး 2 Corinthians 11

1 ဘၣ်ယသး လၢသုကဝံသးစူၤယၤ လၢယတၢ်ဟးဂီၤ တစဲးလီၤ. ဒီးဝံသးစူၤယၤ တက့ၢ်. 2 အဂ့ၢ်ဒ်အံၤ, ယသးက့ၣ်သု လၢတၢ်သးက့ၣ် ဘၣ်ဃးဒီးယွၤလီၤ. အဂ့ၢ်ဒ်အံၤ, ယဒုးအဲၣ်တီသု ဒီးဝၤတဂၤ, ဒ်သိး ယကပာ်သု လၢမုၣ်ကနီၤစီဆှံ လၢခရံာ် အမဲာ်ညါလီၤ. 3 ဘၣ်ဆၣ်ဒီး ဒ်ဂုၢ် လီန့ၢ် နီၢ်အံၣ်အု လၢအတၢ်လီတၢ်ဝ့ၤ အသိးန့ၣ်, ယဘၣ်ယိၣ် လၢတၢ်ကမၤဟးဂီၤကွံာ် သုသး လၢတၢ်တီတၢ်လိၤ ဘၣ်ဃးဒီးခရံာ်လီၤ. 4 အဂ့ၢ်ဒ်အံၤ, ပှၤလၢအဟဲန့ၣ်, မ့ၢ်စံၣ်တဲၤတဲလီၤ ယ့ၣ်ၡူး အဂၤတဂၤ, လၢပတစံၣ်တဲၤတဲလီၤ ဘၣ်ပဝဲမ့ၢ်ဂ့ၤ, သုမ့ၢ်ဒိးန့ၢ်သးအဂၤ, လၢသုတဒိးန့ၢ်ဒံးဘၣ် မ့ၢ်ဂ့ၤ, သုမ့ၢ်တူၢ်လိာ် တၢ်သးခုအကစီၣ်အဂၤ, လၢသုတတူၢ်လိာ်ဒံးဘၣ် မ့ၢ်ဂ့ၤဒီး, ဂ့ၤလၢသုဝံသးစူၤတၢ် လီၤ. 5 အဂ့ၢ်ဒ်အံၤ, ယဆိကမိၣ်လီၤယသး လၢယတဆံးန့ၢ်ဘၣ် ပှၤတၢ်မၢဖိ လၢအဒိၣ်ကတၢၢ်တဖၣ်န့ၣ်, လၢတၢ်နီတမံၤဘၣ်လီၤ. 6 ဒီးယမ့ၢ် ပှၤအမံၤ လၢတၢ်ကတိၤနာ် သက့ဒီး, ယတမ့ၢ်ဘၣ် လၢတၢ်သ့ၣ်ညါန့ၣ်ဘၣ်. မ့မ့ၢ် လၢတၢ်ခဲလၢာ် အပူၤ, ပဒုးအိၣ်ဖျါထီၣ်အီၤ လၢသုဂီၢ် လၢပှၤခဲလၢာ် အကျါလီၤ. 7 မ့ၢ်ယစံၣ်တဲၤတဲလီၤသု လၢယွၤအတၢ်သးခုအကစီၣ် လၢအဘူးအလဲ တအိၣ်ဘၣ်, ဒီးဆီၣ်လီၤယသး ဒ်သိး သု ကဘၣ် တၢ်ထီၣ်ထီဒီး, မ့ၢ်ယမၤကမၣ်တၢ်ဧါ. 8 ယဂုာ်န့ၢ် တၢ်အိၣ်ဖှိၣ် အဂုၤအဂၤတဖၣ် အတၢ်, ဒီးဟံးန့ၢ် တၢ်အဘူးအလဲ ဒ်သိး ယကမၤ သုတၢ်လီၤ. 9 ဒီးဖဲယအိၣ်ဒီးသု အဖၢမုၢ်ဒီး, ယတၢ်တလၢတပှဲၤ ဘၣ်ဆၣ်ဒီး, ယတအိၣ်ဃၢ လၢသုလိၤ နီတဂၤဘၣ်. အဂ့ၢ်ဒ်အံၤ, ယတၢ်တလၢဘၣ်တဖၣ်န့ၣ်, ဒီပုၢ်ဝဲၢ် လၢအဟဲ လၢမၤက့းဒနံတဖၣ်, မၤပှဲၤထီၣ်ဝဲလီၤ. ဒီးဒ်သိး ယသုတမၤဃၢ ယတၢ် လၢသုလိၤ လၢတၢ်နီတမံၤတဂ့ၤဒီး, ယပလီၢ်ယသး ဒီးယကပလီၢ်ဒံးယသးလီၤ. 10 ဒ်ခရံာ် အတၢ်မ့ၢ်တၢ်တီ အိၣ်လၢယပူၤ အသိးန့ၣ်, ယပာ်ယသး ကဖၢလၢ လၢကီၢ်အဃါယၤ အပူၤန့ၣ်, ယတတူၢ်မးတၢ်တြီယၤ လၢပှၤနီတဂၤဘၣ်. 11 မ့ၢ်အဘၣ်မနုၤလဲၣ်, မ့ၢ်ယတအဲၣ်ဘၣ်သု အဃိဧါ. ယွၤသ့ၣ်ညါဝဲဒၣ် လီၤ. 12 ဘၣ်ဆၣ်ဒီး တၢ်လၢယမၤန့ၣ်, ယကမၤဒံးစ့ၢ်ကီး, ဒ်သိး ယကမၤတူာ်ကွံာ် ပှၤအလီၢ် လၢအဃုအလီၢ်, ဒ်သိးတၢ် လၢအဝဲသ့ၣ် ပာ်အသး ကဖၢလၢ လၢအဃိန့ၣ်, အဝဲသ့ၣ် ကအိၣ်ဖျါ ဒ်ပဝဲ အသိးလီၤ. 13 အဂ့ၢ်ဒ်အံၤ, ပှၤဒ်န့ၣ်သိးတဖၣ်, မ့ၢ် ပှၤတၢ်မၢဖိအဘျၣ်, ပှၤမၤလီတၢ်, ဒီးပျိာ်လဲ အသး လၢခရံာ် အပှၤတၢ်မၢဖိလီၤ. 14 ဒီးပကမၢကမၣ် အလီၢ်တအိၣ်ဘၣ်. အဂ့ၢ်ဒ်အံၤ, မုၣ်ကီၤလံၢ် အကစၢ်ဒၣ်လဲာ်, ပျိာ်လဲအသး လၢတၢ်ကပီၤ အကလူးလီၤ. 15 မၤသးဒ်န့ၣ်ဒီး, အခ့အပှၤတဖၣ် မ့ၢ်ပျိာ်လဲအသး လၢတၢ်တီတၢ်လိၤ အခ့အပှၤဒီး, တမ့ၢ်ဘၣ် တၢ်ဒိၣ်တၢ်မုၢ်ဘၣ်. အဝဲသ့ၣ် အကတၢၢ် ကမ့ၢ်ဝဲ ဒ်အတၢ်မၤ အသိးန့ၣ်လီၤ. 16 ယစံးကဒီး, မ်ပှၤသုတဆိကမိၣ်ယၤ လၢပှၤဟးဂီၤဖိ နီတဂၤတဂ့ၤ. မ့တမ့ၢ်ဘၣ် ဒ်န့ၣ်ဒီး ဒ်သိး ယကပာ်ယသး ကဖၢလၢ တစဲးဒီး, တူၢ်လိာ်ယၤ ဒ်ပှၤဟးဂီၤဖိ အသိး တက့ၢ်. 17 တၢ် လၢယကတိၤ, ယတကတိၤဘၣ် ဒ်ကစၢ် အဂ့ၢ် အသိးဘၣ်, မ့ၢ်ဒ်ပှၤဟးဂီၤဖိ အသိး, လၢတၢ်ပာ်ယသး ကဖၢလၢ အါကဲၣ်ဆိးအံၤ အဃိလီၤ. 18 မ့ၢ် ပှၤပာ်အသး ကဖၢလၢ လၢတၢ်ဖံးတၢ်ညၣ် အဃိ အါဂၤ သတးဒီး, ယဲဒၣ်အံၤ, ယကပာ်ယသး ကဖၢလၢ စ့ၢ်ကီး လီၤ. 19 အဂ့ၢ်ဒ်အံၤ, သုမ့ၢ် ပှၤကူၣ်ဘၣ်ကူၣ်သ့ အဃိဒီး, သုဝံသးစူၤ ပှၤဟးဂီၤဖိ, ခုၣ်ခုၣ်မုာ်မုာ်လီၤ. 20 အဂ့ၢ်ဒ်အံၤ, ပှၤတဂၤဂၤမ့ၢ် မၢသုကဲကုၢ်, ပှၤတဂၤဂၤ မ့ၢ်အီၣ်ကွံာ်သုတၢ်, ပှၤတဂၤဂၤ မ့ၢ်ဟံးန့ၢ်သုတၢ်, ပှၤတဂၤဂၤ မ့ၢ်ပာ်ထီၣ်ထီအသး, ပှၤတဂၤဂၤ မ့ၢ်ဒဲ သုမဲာ်ဒီး, သုဝံသးစူၤတၢ်လီၤ. 21 ယကတိၤတၢ် လၢတၢ်ဒုၣ်ဒွဲၣ် အဂ့ၢ်, ဒ်ပမ့ၢ် ပှၤလၢအဂံၢ်စၢ်အဘါစၢ် အသိးလီၤ. ဘၣ်ဆၣ်ဒီး ပှၤဂၤပာ် အသးခူတလ့ၢ် လၢတၢ်တမံၤမံၤ အဃိ မ့ၢ်ဘူၣ်ဒီး, ယဲဒၣ်အံၤ, ယပာ် ယသးခူတလ့ၢ် စ့ၢ်ကီး လီၤ. (ယကတိၤတၢ် ဒ်ပှၤဟးဂီၤဖိ အသိး)အဝဲသ့ၣ် မ့ၢ် ပှၤဧ့ၤဘြံၤဖိဧါ. 22 ယဲဒၣ်အံၤ, ယ မ့ၢ်စ့ၢ်ကီး လီၤ. မ့ၢ် ပှၤအံၣ်စရ့လးဖိဧါ. ယဲဒၣ်အံၤ, ယမ့ၢ် စ့ၢ်ကီး လီၤ. မ့ၢ် စီၤအၤဘြၤဟၣ် အချံအသၣ်ဧါ. ယဲဒၣ်အံၤ ယမ့ၢ်စ့ၢ်ကီး လီၤ. 23 မ့ၢ်ခရံာ် အခ့အပှၤဧါ. (ယကတိၤတၢ် ဒ်ပှၤဟးဂီၤဖိ အသိး,) ယဲဒၣ်အံၤ ယ ဒိၣ်န့ၢ် အန့ၣ် တက့ၢ် လီၤ. လၢတၢ်ဖံးတၢ်မၤ အပူၤန့ၣ်, အါတက့ၢ်, လၢတၢ်တီၢ်တၢ်ဝ့ၤ အပူၤန့ၣ် အါတက့ၢ်ဒိၣ်မး, လၢဃိာ်ပူၤန့ၣ် အဘျီ အါတက့ၢ်, လၢတၢ်သံ အပူၤန့ၣ်, တလီၢ်လီၢ် တလီၢ်လီၢ် လီၤ. 24 ပှၤယူဒၤဖိ တီၢ်ယၤ အဘီ လွံၢ်ဆံ စှၤလီၤ တဘီ, ယဲၢ်စုလီၤ. ယဘၣ် တၢ်တီၢ်ယၤ လၢနီၣ်က့သၢစု, ယဘၣ် တၢ်ကွံာ်ယၤ လၢလၢၢ်တစု, 25 ယဘၣ် ကဘီဟးဂီၤ သၢစု, ယ အိၣ်လၢပီၣ်လဲၣ်ပူၤ တနံၤ ဒီးတနၤလီၤ. 26 ယလဲၤတၢ်က့ၤ တၢ်တလီၢ်လီၢ် တလီၢ်လီၢ်, ယဘူးတ့ၢ် ဒီးတၢ်နးတၢ်ဖှီၣ် လၢထံမိၢ်ပှၢ်တဖၣ်, ယဘူးတ့ၢ် ဒီးတၢ်နးတၢ်ဖှီၣ် လၢတမျိးတမျာ်, ယဘူးတ့ၢ် ဒီးတၢ်နးတၢ်ဖှီၣ် လၢပှၤတကလုာ်ဒၣ်ယဲ, ယဘူးတ့ၢ် ဒီးတၢ်နးတၢ်ဖှီၣ် လၢပှၤကလုာ်တဖၣ် ယဘူးတ့ၢ် ဒီးတၢ်နးတၢ်ဖှီၣ် လၢဝ့ၢ်ပူၤ, ယဘူးတ့ၢ် ဒီးတၢ်နးတၢ်ဖှီၣ် လၢပှၢ်မုၢ်ကနၢ, ယဘူးတ့ၢ် ဒီးတၢ်နးတၢ်ဖှီၣ် လၢပီၣ်လဲၣ်ပူၤ, ယဘူးတ့ၢ် ဒီးတၢ်နးတၢ်ဖှီၣ် လၢဒီပုၢ်ဝဲၢ် အဘျၣ် အကျါ, 27 လၢတၢ်သူၣ်အုးတၢ်သးအုး, ဒီးတၢ်လီၤဘှံးလီၤတီၤ အပူၤ, လၢတၢ်ဆိးသီ တလီၢ်လီၢ် တလီၢ်လီၢ် အပူၤ, လၢတၢ်သၣ်ဝံၤ ယသး ဒီးတၢ်သူယသး လၢထံ အပူၤ, လၢတၢ်ဒုၣ်တၢ်အီၣ်တၢ်အီ တလီၢ်လီၢ် တလီၢ်လီၢ် အပူၤ, လၢတၢ်ဂိၢ်, ဒီးတၢ်အိၣ်ဘ့ၣ်ဆ့ အပူၤလီၤ. 28 လၢတၢ်အိၣ်လၢခိ အမဲာ်ညါတဖၣ်န့ၣ်, တၢ်ဘၣ်ယိၣ် ဘၣ်ဃးဒီး တၢ်အိၣ်ဖှိၣ်ခဲလၢာ် ဆီၣ်သနံးယၤ ကိးမုၢ်နံၤမုၢ်နၤဒဲးလီၤ. 29 မ့ၢ်မတၤ အဂံၢ်စၢ်အဘါစၢ်ဒီး, ယဂံၢ်တစၢ် ယဘါတစၢ်ဘၣ် တဂၤလဲၣ်. မ့ၢ်မတၤ လီၤကမၣ်တၢ်, ဒီးယသး တကိၢ်ဘၣ် တဂၤလဲၣ်. 30 ယတပာ်ယသး ကဖၢလၢ ဒီးယအိၣ်မ့ၢ်တသ့ဘၣ်ဒီး, ယကပာ်ယသး ကဖၢလၢ, လၢတၢ်ဘၣ်ဃးဒီး ယဂံၢ်စၢ်ဘါစၢ်လီၤ. 31 ပကစၢ် ယ့ၣ်ၡူးခရံာ် အပၢ်, ယွၤလၢအဘၣ် တၢ်ဆိၣ်ဂ့ၤ အစိၤစိၤအဃၣ်ဃၣ်, သ့ၣ်ညါဝဲ လၢယတကတိၤဘၣ် တၢ်ကဘျံးကဘျၣ်ဘၣ်လီၤ. 32 လၢဒၤမ့ၤစ့း အပူၤန့ၣ် ပဒိၣ် လၢစီၤပၤ အရံတၢ် အဖီလာ်တဂၤ, တၢ်မိၣ်ဟံးဃာ်အသး လၢယၤဒီး, ခိးဝ့ၢ်ဒၤမ့ၤစ့း ဒီးသုးဖိတဖု သတးဒီး, 33 တၢ်စဲၤလီၤယၤ လၢတၢ်ထူၣ်ဖျိ, လၢစဲာ်ပူၤ လၢဝ့ၢ်ခိၣ်ဒူန့ၣ်, ဒီးယဃ့ၢ်ပူၤဖျဲး အစုပူၤန့ၣ်လီၤ.


၂ ကရံၣ်သူး 2 Corinthians 12

1 ယပာ်ယသး ကဖၢလၢ တဂ့ၤတဘၣ်ဘၣ် လၢယဂီၢ်ဘၣ်. ဒီးယကလဲၤ လၢညါဆူ တၢ်ထံၣ်တၢ်လၢညါခီ, ဒီး ကစၢ် အတၢ်လီၣ်ဖျါတဖၣ်န့ၣ် အဂ့ၢ်လီၤ. 2 အိၣ်တ့ၢ် တဆံလွံၢ်နံၣ်န့ၣ်, ယသ့ၣ်ညါ ပှၤကညီ အိၣ်လၢခရံာ်အပူၤ တဂၤ, မ့ၢ်အိၣ်နီၢ်ခိ ယတသ့ၣ်ညါဘၣ်, မ့ၢ်တအိၣ်နီၢ်ခိ ယတသ့ၣ်ညါဘၣ်, ယွၤသ့ၣ်ညါဝဲ, ပှၤဒ်န့ၣ် တဂၤန့ၣ် ဘၣ် တၢ်ထုးန့ၢ်အီၤ ဆူမူခိၣ် သၢတီၤတတီၤလီၤ. 3 ဒီးယသ့ၣ်ညါ ပှၤကညီ ဒ်န့ၣ် တဂၤ, မ့ၢ်အိၣ်နီၢ်ခိ တအိၣ်နီၢ်ခိလဲၣ်န့ၣ်, ယတသ့ၣ်ညါဘၣ်, ယွၤသ့ၣ်ညါဝဲလီၤ. 4 အဝဲဒၣ်န့ၣ်, ဘၣ်တၢ်ထုးန့ၢ်အီၤ ဆူပၤရဒံစူး, ဒီး နၢ်ဟူ တၢ်ကတိၤ လၢပှၤစံးတသ့ဘၣ်, ဒီးတဂ့ၤ ကတိၤဘၣ် ပှၤကညီဘၣ်. 5 ယကပာ်ယသး ကဖၢလၢ လၢပှၤ ဒ်န့ၣ်သိးတဂၤ အဃိ လီၤ. မ့မ့ၢ်လၢယဂ့ၢ်ယကျိၤဒၣ်ယဲ, ယကပာ်ယသး ကဖၢလၢ, ထဲယဂံၢ်စၢ်ယဘါစၢ် အဃိလီၤ. 6 အဂ့ၢ်ဒ်အံၤ, ယသး မ့ၢ်အိၣ်နာ်သက့ လၢယကပာ်ယသး ကဖၢလၢ ဘၣ်ဆၣ်ဒီး, ယတမ့ၢ်ဘၣ် ပှၤဟးဂီၤဖိဘၣ်. အဂ့ၢ်ဒ်အံၤ, မ့ၢ်ယ ကစံး တၢ်မ့ၢ်တၢ်တီလီၤ. ဘၣ်ဆၣ်ဒီး ဒ်သိး ပှၤသုတဆိကမိၣ်ယၤ လၢယ ဒိၣ်န့ၢ် တၢ်လၢအထံၣ်တၢ်လၢယၤ, ဒီး နၢ်ဟူတၢ် လၢယၤန့ၣ် တဂ့ၤဒီး, ယဆိတ့ၢ်လီၤ. 7 ဒီးဒ်သိး ယသုတပာ်ထီၣ်ထီ ယသး ဒိၣ်ကဲၣ်ဆိး, လၢယထံၣ်တၢ် လၢညါခီ အါအဃိ တဂ့ၤဒီး, တၢ်ဟ့ၣ်ယၤ လၢတၤဆှုၣ် အိၣ်လၢယဖံးယညၣ် အကျါ, ဒ်ပစံးတၢ် အသိး, မုၣ်ကီၤလံၢ် အကလူး ဒ်သိး အကထိဘၣ်ယၤ, ဒ်သိး ယသုတပာ် ယသးထီကဲၣ်ဆိး တဂ့ၤလီၤ. 8 လၢတၢ်န့ၣ် အဂ့ၢ်, ဒ်သိး အကဟးဖး ဒီးယၤဒီး, ယဃ့ကညး ကစၢ် သၢစုလီၤ. 9 ဒီး အဝဲဒၣ် စံးဘၣ်ယၤ, ယဘျုးယဖှိၣ် အါလံ လၢနဂီၢ်လံ. အဂ့ၢ်ဒ်အံၤ, ယစိယကမီၤ လၢထီၣ်ပှဲၤထီၣ် လၢတၢ်အဂံၢ်စၢ် အဘါစၢ် အပူၤလီၤ. မၤသးဒ်န့ၣ်ဒီး, ဒ်သိး ခရံာ်အစိအကမီၤ ကအိၣ်ကဆိး လၢယလိၤဒီး, ယသးခုဒီး, ယကပာ်ယသး ကဖၢလၢ လၢယဂံၢ်စၢ်ဘါစၢ် အဃိလီၤ. 10 မၤသးဒ်န့ၣ်ဒီး ဘၣ်ယသး လၢယဂံၢ်စၢ်ယဘါစၢ် အပူၤ, လၢတၢ်မၤယၤတရီတပါ အပူၤ, လၢတၢ်ဖှီၣ်တၢ်ယာ် အပူၤ, လၢတၢ်မၤအၢမၤသီယၤ အပူၤ, လၢတၢ်ကီတၢ်ခဲ အပူၤ လၢခရံာ် အဃိလီၤ. အဂ့ၢ်ဒ်အံၤ, တုၤယဂံၢ်စၢ်ယဘါစၢ်ဒီး, ယအိၣ်ဒီး ယစိယကမီၤလီၤ. 11 ယကဲထီၣ်လံ ပှၤဟးဂီၤဖိလံ, မ့ၢ်သုမၢဆူၣ်ယၤလီၤ. အဂ့ၢ်ဒ်အံၤ, ဂ့ၤလၢယဘၣ် တၢ်စံးထီၣ်ပတြၢၤယၤ လၢသုတခီလီၤ. အဂ့ၢ်ဒ်အံၤ, ယတမ့ၢ်ဘၣ် တၢ်နီတမံၤဘၣ် နာ်သက့ဒီး, ယတအိၣ်ဘၣ် လၢပှၤတၢ်မၢဖိ အဒိၣ်ကတၢၢ်တဖၣ်န့ၣ် အလီၢ်ခံ နီတစဲးဘၣ်. 12 မ့ၢ်မး တၢ်ပနီၣ် ဘၣ်ဃးဒီး ပှၤတၢ်မၢဖိ မၤအသး လၢသုကျါ, လၢတၢ်ဝံသးစူၤ ကိးအမံၤဒဲး, လၢတၢ်လီၤလိၢ်လီၤလး, ဒီးတၢ်လီၤလးလီၤဆီ, ဒီး တၢ်အစိအကမီၤတဖၣ်လီၤ. 13 မ့တမ့ၢ်ဘၣ် တၢ်လၢယ တအိၣ်ဃၢဘၣ် လၢသုလိၤဘၣ်ဒီး, သုအိၣ်လၢတၢ်အိၣ်ဖှိၣ် အဂၤတဖၣ် အဖီလာ်, လၢမနုၤတမံၤလဲၣ်. ပျၢ် ယတၢ်ကမၣ်တမံၤအံၤ တက့ၢ်. 14 ကွၢ်ကွၢ်, ယအိၣ်ကတဲာ်ကတီၤ ယသး လၢယကလဲၤဆူ သုအိၣ် ပှဲၤထီၣ် သၢစုတစုအံၤ, ဒီးယတအိၣ်ဃၢဘၣ် လၢသုလိၤဘၣ်. အဂ့ၢ်ဒ်အံၤ, ယဃု သုတၢ် တမ့ၢ်ဘၣ်, မ့ၢ် သုလီၤ. အဂ့ၢ်ဒ်အံၤ, အဖိ ဂ့ၤပာ်ဖှိၣ်တၢ် လၢအမိၢ်အပၢ် အဂီၢ်, တမ့ၢ်ဘၣ်, မ့ၢ်အမိၢ်အပၢ် လၢအဖိ အဂီၢ်လီၤ. 15 ဒီးယ အဲၣ်သုဒံး ဒိၣ်ထီၣ်, သုအဲၣ်ယၤ ဒံးဆံးလီၤနာ်သက့ဒီး, ယသးခုဒီး, ယကလၢာ်တၢ်, ဒီးဒိးတၢ်လၢာ်ယသး လၢသုသး အဂီၢ်လီၤ. 16 ဘၣ်ဆၣ်ဒီး ကမ့ၢ်ဒၣ်ဝဲ, ယတအိၣ်ဃၢ လၢသုလိၤဘၣ်. ဘၣ်ဆၣ် ယလွဲတၢ် သတးဒီး, ယမၤန့ၢ် သု လၢတၢ်လီတၢ်ဝ့ၤလီၤ. 17 လၢပှၤလၢယမၢလီၤ ဆူသုအိၣ် တဂၤဂၤ အစုပူၤန့ၣ်, မ့ၢ်ယလီန့ၢ် သုတၢ်တမံၤမံၤ ဧါ. 18 ယကညး စီၤတံတူး, ဒီးယမၢ ဒီပုၢ်ဝဲၢ် တဂၤလဲၤဒီး အီၤလီၤ. မ့ၢ် စီၤတံတူး လီန့ၢ် သုတၢ်တမံၤမံၤဧါ. ပလဲၤတၢ် ဒီးပသး တဖျၢၣ်ဃီ, လၢခီၣ်ယီၢ်လီၢ် တပူၤဃီ, တမ့ၢ်ဘၣ်ဧါ. 19 မၤကဒီးတစု, မ့ၢ်သုဆိကမိၣ် လၢပကတိၤပူၤဖျဲးပသး လၢသုမဲာ်ညါန့ၣ် ဧါ. ပကတိၤတၢ် လၢယွၤအမဲာ်ညါ လၢခရံာ် အပူၤလီၤ. ဒီးသးဘိသ့ၣ်ဧၢ, ပကတိၤ တၢ်ခဲလၢာ် လၢသုကထီၣ်သုကထီ အဂီၢ်လီၤ. 20 အဂ့ၢ်ဒ်အံၤ, ယဘၣ်ယိၣ် လၢယမ့ၢ်ဟဲ တုၤလၢသုအိၣ်ဒီး, ယကထံၣ်န့ၢ်သု ဒ်တၢ်တမိၣ်ထံၣ်ဘၣ် ယသး အသိး, ဒီးသုကထံၣ်န့ၢ်ယၤ ဒ်သုသး တမိၣ်ထံၣ်ဘၣ်ယၤ အသိး, ဒ်ပစံးတၢ်အသိး, တၢ်အ့ၣ်လိာ်ဆိးက့လိာ်, တၢ်သူၣ်က့ၣ်သးက့ၣ်, တၢ်သူၣ်ဒိၣ်သးဟ့, တၢ်ခိးထဲသိးလိာ်အသး, တၢ်စံးအၢစံးသီ, တၢ်ဒုၣ်ဒွဲၣ် လၢအခူသူၣ်, တၢ်ပာ်အသး ကဖၢလၢ, တၢ်တၢထီၣ်တၢလီၤသ့ၣ်တဖၣ်, ကအိၣ်ဘၣ်ဖုး လၢသုကျါလီၤ. 21 ဒီးယမ့ၢ်ဟဲ တုၤကဒီးတစုဒီး, မ့ၢ် ပှၤလၢအမၤကမၣ်တ့ၢ်တၢ် အါဂၤ, ဒီးတပီၢ်ယၢ်လီၤက့ၤအသးဘၣ် လၢအတၢ်အဲၣ်တလ့ၤအဲၣ်တဘီ, ဒီးအတၢ်မၤကမၣ်မုၣ်ကမၣ်ခွါ, ဒီးအတၢ်မၤထွဲအသး ကလိၢ်ကလ့ၤအခံ, အဃိ ဒီးယသး ကအုး ဒီးယကစၢ် ကဆီၣ်လီၤ ဘၣ်ဖုးယၤ လၢသုကျါ လီၤ.

1 ယဟဲ ဆူသုအိၣ် အအံၤ မ့ၢ်သၢစုတစုလီၤ. မ့ၢ် ပှၤခံဂၤ သၢဂၤအုၣ်အသး သတးဒီး, တၢ်ကတိၤ ကဂၢၢ်ကကျၢၤဝဲ ကိးအထံၣ်ဒဲးလီၤ. 2 ယစံးဘၣ်တ့ၢ်တဘျီ, ဒီးခဲကနံၣ်အံၤ, ယအိၣ်လီၤဖး ဒီးသုဒီး, ယစံးပာ်ကဒီး ဒ်ယအိၣ်တ့ၢ် ဒီးသု ခံစုတစု အသိး, ပှၤလၢအမၤကမၣ်တ့ၢ်တၢ်, ဒီးပှၤအဂၤခဲလၢာ်, ယမ့ၢ်ဟဲကဒီး တစုဒီး, ယတပျဲဘၣ် အီၤဘၣ်. 3 အဂ့ၢ်ဒ်အံၤ, သုဃု တၢ်အုၣ်အသး လၢအဒုးနဲၣ် လၢခရံာ်ကတိၤတၢ် လၢယပူၤလီၤ. အဝဲဒၣ် အဂံၢ်စၢ်အဘါစၢ် လၢသုဂီၢ် တမ့ၢ်ဘၣ်. မ့ၢ်အအိၣ်ဒီး အစိအကမီၤ လၢသုကျါလီၤ. 4 အဂ့ၢ်ဒ်အံၤ, ဒိးသံအသး လၢထူၣ်စုညါ အလိၤ လၢတၢ်ဂံၢ်စၢ်ဘါစၢ် အဃိ နာ်သက့ဒီး, မ့ၢ်အမူဝဲ လၢယွၤအစိအကမီၤလီၤ. အဂ့ၢ်ဒ်အံၤ, ပဝဲဒၣ်အံၤ, ပဂံၢ်စၢ်ပဘါစၢ် လၢအပူၤ စ့ၢ်ကီး ဘၣ်ဆၣ်ဒီး, မ့ၢ်ယွၤအစိအကမီၤ သတးဒီး, ပကမူဃုာ် ဒီးအီၤ လၢသုဂီၢ်လီၤ. 5 သုဝဲဒၣ်အံၤ သုအိၣ်လၢတၢ်နာ် အပူၤ, သုတအိၣ်ဘၣ်လဲၣ်န့ၣ်, သံကွၢ်သံဒိးလီၤ သုသး တက့ၢ်. ပစီကွၢ်လီၤသုသး တက့ၢ်. မ့ၢ်သုတသ့ၣ်ညါလီၤဘၣ် သုသး, လၢသုမ့တမ့ၢ်ဘၣ် ပှၤလၢအဘၣ် တၢ်ညိကွံာ်အီၤဘၣ်ဒီး, ယ့ၣ်ၡူးခရံာ် အိၣ်လၢသုပူၤန့ၣ်ဘၣ်ဧါ. 6 ဒီးယမုၢ်လၢ် လၢသုကသ့ၣ်ညါ လၢပတမ့ၢ် ပှၤဘၣ် တၢ်ညိကွံာ်အီၤ ဘၣ်. 7 ဒီးပဘါထုကဖၣ် လၢယွၤ ဒ်သိး သုသုတမၤ တၢ်အၢတၢ်သီ နီတမံၤ တဂ့ၤလီၤ. ဒ်သိး ပကအိၣ်ဖျါပဝဲ, လၢပှၤဘၣ် တၢ်တူၢ်လိာ်အီၤန့ၣ် တမ့ၢ်ဘၣ်. မ့ၢ်ဒ်သိး ပမ့ၢ်ပဝဲပှၤ လီၤဂာ် လၢတၢ်ညိကွံာ်အီၤ နာ်သက့ဒီး, သုကမၤ တၢ်ဂ့ၤတၢ်ဘၣ်သုဝဲလီၤ. 8 အဂ့ၢ်ဒ်အံၤ, ပမၤတၢ်ထီဒါ တၢ်မ့ၢ်တၢ်တီ တသ့ဘၣ် နီတမံၤဘၣ်. မ့ၢ်လၢတၢ်မ့ၢ်တၢ်တီ အဂီၢ်လီၤ. 9 အဂ့ၢ်ဒ်အံၤ, တုၤပဂံၢ်စၢ်ပဘါစၢ်, ဒီးသုဂံၢ်ဆူၣ် ဘါဆူၣ်ဒီး, ပသးခုလီၤ. ဒီးပဘါထုကဖၣ် စ့ၢ်ကီး, လၢသု ကလၢထီၣ်ပှဲၤထီၣ်လီၤ. 10 လၢတၢ်န့ၣ် အဃိ, ယလီၤဖး ဒီးသုအဖၢမုၢ်ဒီး, ယကွဲး တၢ်တဖၣ်အံၤ ဒ်သိး ယမ့ၢ်အိၣ်က့ၤ ဒီးသုဒီး, ယသုတမၤဆူၣ်မၤစိး ဒီးတၢ်အစိအကမီၤ လၢကစၢ်ဟ့ၣ်ယၤ လၢတၢ်မၤထီၣ်မၤထီ အဂီၢ်, ဒီးတမ့ၢ်ဘၣ် လၢတၢ်မၤဟးဂီၤ အဂီၢ်ဘၣ်လီၤ. 11 တၢ်ကတိၤ လၢခံကတၢၢ်န့ၣ်, ပုၢ်သ့ၣ်ဝဲၢ်သ့ၣ်ဧၢ, မ်သု သူၣ်ခုသးခု တက့ၢ်. မ်သု လၢထီၣ်ပှဲၤထီၣ် တက့ၢ်. မ်တၢ်မၤခုၣ်မၤမုာ်သုသး တက့ၢ်. မ်သုအိၣ်သုသး တဖျၢၣ်ဃီ တက့ၢ်. မ်သုအိၣ်ဃူအိၣ်ဖိး တက့ၢ်. ဒီးတၢ်အဲၣ်တၢ်ကွံ, ဒီးတၢ်ဃူတၢ်ဖိး အကစၢ်န့ၣ်, ကအိၣ်ဒီးသုလီၤ. 12 ကတိၤဒိၣ်လိာ်သုသး ဒီးတၢ်နၢမူစီဆှံ တက့ၢ်. 13 ပှၤစီဆှံ ခဲလၢာ်န့ၣ် ကတိၤဒိၣ်သုလီၤ. 14 ကစၢ် ယ့ၣ်ၡူးခရံာ် အဘျုးအဖှိၣ်, ဒီးယွၤအတၢ်အဲၣ်တၢ်ကွံ, ဒီးသးစီဆှံ အတၢ်ရ့လိာ်န့ၣ်, မ်အအိၣ်ဒီးသု ခဲလၢာ် တက့ၢ်. [အၤမ့ၣ်].